ОЧЛ: Навбатда Эрон ва Қатар вакиллари - Спорт UZ - Скачать музыку бесплатно новинки музыки 2016-2017\nХабарингиз бордир, Эрон клублари ОЧЛ - 2016ни жуда яхши бошлашди. Жами 6та ўйиндаги 4та ғалаба кўп нарсадан дарак беради. Айниқса, ўтган мавсум Эрон про-лигасида 2-ўринни эгаллаган «Тракторсози»нинг натижалари ва ўйини кўпчиликда яхши таассурот қолдирди. Ҳамюртимиз Сардор Рашидовнинг клуби - «Ал-Жаиш» ҳам ОЧЛда анча узоққа бориш ниятида. Ҳарқалай, жамоанинг имкониятлари чакки эмасдек. Демак, ўз одатимизга асосан, қуйида ОЧЛ 3-4-турларида клубларимизга қаршилик кўрсатадиган рақиблар хусусида имкон қадар маълумот берамиз. Чемпионликдан бенасиб Қолган «Тракторсози» «Пахтакор»нинг 3-4-турлардаги рақиби - «Тракторсози». Мазкур клуб бундан 45 йил муқаддам, аниқроғи, 1970 йили ташкил топган ва Табриз шаҳри шарафини ҳимоя қилади. Жамоанинг лақаби - «қизил бўрилар». «Тракторсози» рақибларини Табриз шаҳридаги «Саҳанд Стэдиум»да қабул қилади. Мазкур арена 70000 мухлисга мўлжалланган. Клуб ўйин сифати баробарида ўз брендига ҳам юқори даражада эътибор қаратади. Мисол учун, футболчилар спорт кийимлари клуб логотипи ва мамлакат байроғига ҳамоҳанг тарзда ишланган. Жамоа 2008|2009 йиллар мавсумида 7 йиллик танаффусдан сўнг яна Эрон про-лигасига қайтди ва шундан буён унда ўсиш кузатилмоқда. Айтайлик, «тракторсозлар» элитага қайтиш ҳамоно 7-поғонани банд этишди. Кейинги икки мавсумда эса 5-поғонани эгаллашди. Шунга мувофиқ, клуб ўз тарихида илк бора ОЧЛ йўлланмасини қўлга киритди. Шунингдек, 2013|2014 йиллар мавсумида «Ҳазфи кубоги»ни қўлга киритди. Жорий мавсум (2015|2016) чемпионатдаги ҳолати: 23та ўйин, 8та ғалаба, 11та дуранг, 4та мағлубият, тўплар нисбати: 26-19. 5-ўрин. «Тракторсози» 6 мартда эълон қилинган Осиё клублари рейтингида 23-поғонани банд этди. Легионерлар. Карлос Алешандро Кардосо (1984 йил 11 сентябрда туғилган). «Тракторсози»га Бокунинг «Нефтчи» клубидан ўтган. Айни пайт 5-рақам остида тўп сурувчи марказий ҳимоячи асосий таркибда муқим жойга эга эмас. Амалдаги шартномаси июль ойида тугайди. Аугусто Сезар Морейра (1992 йил 6 августда туғилган) асосий таркибда майдонга тушиш учун Меҳди Шарифи билан рақобатлашмоқда. Ҳамза Юнус (1986 йил 16 апрелда туғилган) Эрон клубига 2015 йил июлда «Лудогорец»дан ўтди. Ян Иринко Рэмсай (1988 йил 27 февралда туғилган) Филиппин терма жамоасининг камсонли юлдузларидан бири. Отаси - шотланд, онаси - филиппинлик, ўзи Австралияда туғилган ва Эронга кўчиб келгунига қадар «яшил қитъа»нинг турли клубларида юқори савияда тўп сурган. ЖЧ-2018 саралаши доирасида Яман термаси дарвозасига гол ҳам урди. Эътиборлиси, ярим ҳимояда тўп сурувчи Рэмсай янги клуби сафидаги дастлабки 2та ўйинда 3та голга ҳаммуаллифлик қилган. Биласизми? 2015 йил май ойи охирида «Тракторсози» нотўғри маълумот туфайли мамлакат чемпионлигини қўлдан бой берганди. Сўнгги тур олдидан турнир жадвалини бошқариб турган Табриз клуби «Нафт» билан ўйнайди. Айни шу вақт «Сайпа» ва «Сепаҳон» жамоалари ўртасида бўлган баҳснинг натижаси чемпионлик тақдирига бевосита таъсир ўтказарди. Ўйиннинг охирги дақиқаларида «Тракторсози» мураббийлари ва футболчиларига «Сепаҳон»нинг дуранг ўйнагани ва чемпионлик уларга насиб этгани ҳақида хабар етказилади. Бунинг натижасида футболчилар ғалабага ҳаракат қилишмайди ва ўйин 3:3 ҳисобида якунланади. Параллель ўйинда эса аслида «Сепаҳон» 2:0 ҳисобида ғалаба қозонганди. Шу тариқа «тракторсозлар» аламли тарзда чемпионликдан бенасиб қолишди. Бош мураббий. Амир Ғаленои. Жамоа учун бегона шахс эмас. 2011-2012 йиллар мавсумида ҳам «Тракторсози»ни бошқарганди. Жамоа ўзининг илк кумуш медалини айнан Ғаленои қўл остида ютиб, тарихда биринчи марта ОЧЛ гуруҳ босқичига йўл олганди. 2015 йил 9 декабрда «тракторсозлар» бошқарувига қайтган мураббий 1,5 йиллик шартнома асосида ишга киришди. «Тракторсози»нинг ОЧЛдаги иштироки 2013 йил: гуруҳ босқичи (1та ғалаба, 1та дуранг, 4та мағлубият) 2014 йил: гуруҳ босқичи (1та ғалаба, 2та дуранг, 3та мағлубият) 2015 йил: гуруҳ босқичи (1та ғалаба, 1та дуранг, 4та мағлубият) «Сепаҳон» - Эроннинг ОЧЛда энг кўп Қатнашган жамоаси Бугун «Локомотив»ни қабул қилувчи «Сепаҳон» 6 март куни эълон қилинган Осиё клублари рейтингида 21-ўринда қайд этилди. Дейлик, «Пахтакор» бу рейтингнинг 20-қаторидан жой олди. Шундан ҳам «Локо»ни олдинда ўта мураккаб ўйинлар кутиб турганини англаш мумкин. «Сепаҳон» янгиланган форматдаги ОЧЛда Эроннинг энг кўп иштирок этган клубидир. Хорватиялик мутахассис Игор Штимац яккакурашларда енгилмайдиган, исталган рақибни ҳимояда ўйнашга мажбур қиладиган жамоа тузишга уринмоқда. «Сепаҳон»нинг Эрон про-лигасида 5 марта ғолибликни қўлга киритганини қўшимча қилиш жоиз: 2002|2003, 2009|2010, 2010|2011, 2011|2012 ва 2014|2015. Жорий мавсум (2015|2016) чемпионатдаги ҳолати: 23та ўйин, 6та ғалаба, 11та дуранг, 6та мағлубият, тўплар нисбати: 23-23. 11-ўрин. Жамоа сардори. Муҳаррам Навидкия. Асли озар йигити жароҳатлар туфайли Европада ўйнаб кетолмади. Эронда 2003 ва 2013 йилларда энг яхши футболчи сифатида тан олинган. Навидкия майдонга тушмаса, сардорлик боғичи Ходи Оқилига ўтади. У узоқ 1996 йилдан буён «Сепаҳон» тизимида ўйнамоқда. Легионерлар. Леандро Падовани (Бразилия). Ҳимоячи. Ўтган мавсум «Нафт Теҳрон» клуби шарафини ҳимоя қилган бўйдор (196 см.) футболчи 2015 йил ёзда «Сепаҳон» билан шартнома тузди. Лекин ташкилий масалаларга боғлиқ муаммолар туфайли жамоа сафида илк марта жорий йил февралда майдонга тушди. Хуллас, ортда қолган 4та ўйин орқали унинг имкониятларига тўлиқ баҳо бериш мушкул. Сенижад Ибричич (Босния ва Герцеговина). Ярим ҳимоячи. «Локомотив» (Москва) 2011 йил 13 январда бу футболчи учун чамаси 7 млн. евро тўлаганди. Ибричич Россияда ёрқин ўйнаб кетолмагач, турк клубларини кеза бошлади. «Сепаҳон» сафига эса жорий йил январда қўшилди. Ҳақиқий болқонлик. Ҳужумга ёрдам бериш билан шуғулланади. Ўз терма жамоасида 44та ўйин ўтказган. Фозил Мусаев (Ўзбекистон). Ярим ҳимоячи. Фозил ўзбек футболи вакиллари орасида биринчи бўлиб форс ўлкасида чемпион бўлди. Клубда либеро ва марказий ҳимоячи вазифаларини бажаради. Дарвоқе, ушбу футболчимизга Саудия клубларининг жиддий қизиқишаётгани ҳақида хабарлар бор.Лусиано Перейра (Бразилия). Ҳужумчи. Чимба номи билан шуҳрат қозонган. Эрон футболига жуда тез мослашди. Бунда тиришқоқлиги ва майдонда катта ҳажмда иш бажариш қобилияти қўл келди. Ёши 32га етганига қарамай, ҳамон чаққон ва голга чанқоқ. Бош мураббий. Игор Штимац (Хорватия). 1967 йил 6 сентябрда Меткович шаҳрида туғилган. 2015 йил 12 ноябрда Ҳусайн Фараки ўрнини эгаллади. «Сепаҳон» - унинг Осиёдаги илк клуби. «Сепаҳон»нинг ОЧЛдаги иштироки 2004 йил: гуруҳ босқичи (4та ғалаба, 1та дуранг, 1та мағлубият) 2005 йил: гуруҳ босқичи (3та ғалаба, 2та дуранг, 1та мағлубият) 2007 йил: финал (5та ғалаба, 5та дуранг, 2та мағлубият) 2008 йил: гуруҳ босқичи (2та ғалаба, 1та дуранг, 3та мағлубият) 2009 йил: гуруҳ босқичи (2та ғалаба, 1та дуранг, 3та мағлубият) 2010 йил: гуруҳ босқичи (2та ғалаба, 2та дуранг, 2та мағлубият) 2011 йил: 1|4 финал (6та ғалаба, 1та дуранг, 2та мағлубият) 2012 йил: 1|4 финал (5та ғалаба, 2та дуранг, 2та мағлубият) 2013 йил: гуруҳ босқичи (3та ғалаба, 3та мағлубият) 2014 йил: гуруҳ босқичи (2та ғалаба, 1та дуранг, 3та мағлубият) Янги асрда Қайта жонланган «Зоб-Оҳан» «Бунёдкор»нинг навбатдаги рақиби - «Зоб-Оҳан» тарихини 6 қисмга бўлиш мумкин. Жамоа янги асрнинг ўзида 4та босқични босиб ўтди. Энг ёрқин мавсуми сифатида эса 2010 йилни кўрсатса бўлади. Ўшанда жамоа барчани ҳайратлантириб, ОЧЛда финалгача борди. «Сеонгнам Ильва Чунма»га 1:3 ҳисобида ютқазган жамоа келгуси мавсумларда янада ёрқинроқ нур сочиши мумкинлигига шаъма қилгандек эди. Чунончи, «Зоб-Оҳан» ОЧЛдаги иккинчи уринишидаёқ финални забт этганди. 2012 йили эса клуб ОЧЛ саралашидан ҳам ўтолмади ва унинг учун омадсиз дамлар бошланди. Дейлик, 2012 йил июнь - 2014 йил июнь оралиғида «Зоб-Оҳан» нақ 5 нафар мураббийни кўрди. Ниҳоят, 2014 йил ёзда бошқарув Яҳё Гулмуҳаммади қўлига ўтгач, жамоа раҳбарияти бироз тин олди. Зеро, Гулмуҳаммади янги фалсафа ярата олди. Хусусан, жамоа тўлақонли тарзда маҳаллий футболчиларга суяна бошлади, ротацияга эътибор қаратилди. Таркибдаги 7 нафар футболчининг шартномаси муддати жорий йил тугайди, қолганлар билан камида 2018 йилгача мўлжалланган келушув бор. Айни таркибдаги 9 нафар футболчи клуб академиясидан етишиб чиққан. Улар орасида Меҳди Меҳдипур яққол ажралиб туради. Факт. Жорий мавсум ОЧЛнинг 1-турида «Лаҳвия» устидан қозонилган ғалаба (1:0) «Зоб-Оҳан» учун 2011 йилдан буён кузатилган илк ғалаба бўлди. Жорий мавсум (2015|2016) чемпионатдаги ҳолати: 23та ўйин, 9та ғалаба, 11та дуранг, 3та мағлубият, тўплар нисбати: 28-15. 3-ўрин. «Зоб-Оҳан» 6 мартда эълон қилинган Осиё клублари рейтингида 28-ўринни банд этди. Легионер. Марко Аурелио Иубел (1986 йил 7 августда туғилган). «Зоб-Оҳан» 2007 йили профессионал фаолиятини бошлаган бу футболчи учун ҳисоб бўйича 12-клубдир. Вингер сифатида ҳаракатланувчи Иубел Эронда бундан олдин «Сабои Қум» шарафини ҳимоя қилган. «Зоб-Оҳан» таркибига эса яқиндагина қўшилди. Ҳозирча асосан ўйиннинг сўнгги 15 дақиқасида майдонга туширилмоқда. «Зоб-Оҳан»нинг ОЧЛдаги иштироки 2004 йил: гуруҳ босқичи (1та ғалаба, 2та дуранг, 1та мағлубият) 2010 йил: финал (7та ғалаба, 2та дуранг, 2та мағлубият) 2011 йил: 1|4 финал (5та ғалаба, 1та дуранг, 2та мағлубият) 2012 йил: саралашдан ўтолмаган Сардор Рашидов жамоаси - «Ал-Жаиш» 2007 йили Доханинг Ал-Дуҳайл туманида ташкил топган мазкур клуб мухлисларимизга жуда яхши таниш. Айниқса, сўнгги пайтлар унга нисбатан қизиқиш бир неча баробар ортгани бор гап. Ҳарқалай, Сардор Рашидовни сотиб олганидан буён унинг натижаларини диққат билан кузатяпмиз. «Жаиш» таркибида 5 нафар маҳаллийлаштирилган футболчи тўп суради: Халифа Або Бакр (Сенегал), Абдураҳмон Абкер (Саудия Арабистони), Весам Ризиқ (Фаластин), Мажид Муҳаммад (Судан), Абдулқодир Илёс Бакур(Саудия Арабистони). Клуб сўнгги пайтларда хорижлик ёш ва иқтидорли футболчиларни фаоллик билан ўз сафига жалб этяпти. Бу йўлда маблағни сира аямаяпти. Франциялик мутахассис Сабри Лямуши ўйинчилик фаолиятини айнан Қатарда якунлаганди. У 2014 йил 27 декабрдан буён «Ал-Жаиш»га устозлик қилмоқда. Эътиборлиси, мураббийлар штабида 7та мамлакат мутахассиси ишлайди. Жамоа суратчиси Руминиядан эканлигини айтсак, балки ишонмассиз, лекин бу ҳақиқат. Тиббий хизмат вакиллари эса Руминия, Тунис ва Канададан таклиф этилган. Тўғри, раҳбарият тўлақонли Қатардан. Жорий мавсум (2015|2016) чемпионатдаги ҳолати: 22та ўйин, 12та ғалаба, 4та дуранг, 6та мағлубият, тўплар нисбати: 41-24. 3-ўрин. «Ал-Жаиш» 6 мартда эълон қилинган Осиё клублари рейтингида 39-ўринни банд этди. Легионерлар. Лукас Мендеш (1990 йил 3 июлда туғилган). Чап қанот ва марказий ҳимояда бирдек ўйнайди. Ҳаракатларидан Бразилия терма жамоаси собиқ футболчиси Лусионинг ўйини ҳавоси уфуриб туради. Ҳужумга қўшилишни унча хўш кўрмайди. Ўйин интизомига тўлиқ риоя қилиши билан аксарият бразилияликлардан ажралиб туради. Абдураззоқ Ҳамдаллоҳ (1990 йил 17 декабрда туғилган). Марокаш футболида янги порлаётган юлдузлардан. Қатарга келгунига қадар Норвегия ва Хитой клубларида ўйнаган. 2015 йил 24 июлда «Жаиш» билан 2 йиллик шартнома тузди. Бўйи 179 сантиметрга тенг бу ҳужумчи ҳақиқий «9-рақам» ролига хос ўйин кўрсатади. Вазиятни пойлаб туради ва кичик имкониятни ҳам голга айлантиришга уринади. Ромариньо (1990 йил 12 декабрда туғилган). «Жаиш» сафига 2014 йил сентябрда 7,5 млн. евро эвазига ўтган. Машҳур Ромариога ҳеч қандай алоқаси йўқ. Бу тахаллус унга отаси (Роналдо) ва бобоси (Марио) исмлари туфайли берилган. Янги клубида 44та ўйинда 25та гол урди. ОЧЛдаги статистикаси: 5та ўйин, ўз ҳисобига 3та гол ёзиб қўйди.Сардор Рашидов (1991 йил 14 июнда туғилган). 2010-2015 йилларда «Бунёдкор»да ўйнаб, ОЧЛда 3та гол урди. Терма жамоамиз учун эса нақ 10та гол уришга улгурди. Янги клуби сафида қисқа вақт ичида ички чемпионат баҳсларида рақиблар дарвозасини 9 марта ишғол қилди. Тўғри, Сардор «Жаиш» учун сўнгги марта 14 декабрда гол урганди («Ал-Садд» билан ўйинда). «Ал-Жаиш»нинг ОЧЛдаги иштироки 2013 йил: 1|8 финал (3та ғалаба, 3та дуранг, 2та мағлубият) 2014 йил: гуруҳ босқичи (2та ғалаба, 2та дуранг, 2та мағлубият) 2015 йил: саралаш босқичидан ўтолмаган Ф.ФАЙЗИЕВ тайёрлади - деб хабар бермоқда Stadion.uz нашри.


Президент Яккабоғ туманидаги «Дармон шарбати» корхонаси иш жараёни билан танишди\nПрезидент Яккабоғ туманидаги «Дармон шарбати» корхонаси...\n28.01.2018 16:24 0 530\nЎзбекистон Республикаси Президенти Шавкат Мирзиёев Қарши шаҳрида Биринчи Президент Ислом Каримовнинг ҳайкали очилиши муносабати билан ва жойларда олиб борилаётган ислоҳотларни кўздан кечириш учун Қашқадарё вилоятига жўнаб кетгани ҳақида хабар берган эдик.\nПрезидентимиз Яккабоғ туманидаги «Дармон фарм» хусусий корхонасига қарашли «Дармон шарбати» мева-сабзавотни қайта ишлаш ва қадоқлаш корхонаси иш жараёни билан танишди. 2017 йил август ойида ишга туширилган бу корхона кунига 12 тонна маҳсулот ишлаб чиқарилмоқда. Замонавий, энергия тежамкор ускуналар бир кеча-кундузда 20 тоннагача мева-сабзавотни қайта ишлаш қувватига эга. Асосан олма, ошқовоқ ва сабзи шарбати тайёрланиб, ички бозорга чиқарилмоқда. Келгусида узум, анор ва бошқа қатор сабзавот маҳсулотларини ҳам қайта ишлаб, шарбат тайёрлаш кўзда тутилган.\nБу ерда жорий қилинган замонавий технологиялар самарали иш жараёни ва юқори сифатли маҳсулот тайёрлашни таъминламоқда. Мева-сабзавотларнинг табиий хусусиятлари сақлаб қолинган тайёр маҳсулот 1,5 ва 3 литрли махсус идишлар – аксептик пакетларга қадоқланади. Корхона ходимлари касб-ҳунар коллежларини битирган ёшлардир. Уларга замонавий технологияларни ўзлаштиришда хорижлик мутахассислар сабоқ берган.


11:44 / 08.10.2014 | musulmon1987 | 2155\nАссалому алайкум, ҳурматли Шайх Ҳазратлари! Мактабда ўқитувчиман. Юқоридан комиссия текшируви келганда, мактабда ит эгасини танимай қиёмат бошланади. Ароққа юборган вазиятлари энг қийини. Шу пайтгача иш жойимда бирортаси ароқни ушлашга мажбур қила олмаган. Бироқ бу йил комиссия ҳаражатлари менинг бўйнимга ҳам юклатилиши айтилди. Бу вазиятда икки ҳолатга дуч келинади: 1. Уларнинг зиёфатига навбатлашиб ароқ шароби олиб келиш буюрилади. Бу вазиятда қандай йўл тутганим маъқул? 2. Зиёфатга пул бериш айтилади. Бу пулга олинадиган нарсалар ичида албатта ароқ ҳам бўлади. Бундачи, бемалол пул беришим мумкинми ёки бошқача йўл тутиладими?\nСиз бу бедодликлар ҳақида давлат идораларига шикоят қилинг. Қонун бўйич мактабда ароқ ичиш у ёқда турсин, мактабга беш юз метр яқинликда ароқ сотиб ҳам бўлмайди. Бундай "ит эгасини танимайдиган мактаб" келажакдаги умидимиз бўлган болаларимизни қандай тарбиялайди?!\n“Ўқишга кирса худойи қиламан” деса


3 Июнь 2020, Чоршанба\n16 Март 2020 | Янгиликлар\nХабарингиз бор, шу кунларда бутун дунёда коронавирус инфекциясининг тарқалиши катта таҳдидга айланди. Бугунги кунда юртимизда ҳам ушбу касаллик юққан фуқаролар аниқланди.\nКуни кеча Бош вазиримиз Абдулла Арипов бошчилигида коронавирус мавзусига бағишланган брифинг бўлиб ўтди.\nУшбу касалликни кенг тарқалиб кетмаслиги учун барча профилактик чора-тадбирлар тўлиқ амалга оширилмоқда. Хусусан, турли оммавий тадбирлар, сайллар, ўйинлар бекор қилинди. Шунингдек, Ҳукуматимиз томонидан барча диний идораларга диний маросимларни ўтказишни вақтинча чеклаш бўйича тавсия этилди.\nШу нуқтаи назардан, Ўзбекистон мусулмонлари идораси Уламолар кенгаши шошилинч йиғилишини ўтказди. Йирик исломий ташкилотлар ва уламоларнинг фатво ва хулосалари ўрганилди. Қуйидаги фатво қабул қилинди.\nاَلْحَمْدُ لله رَبِّ الْعَالَمِينَ وَالْعَاقِبَةُ لِلْمُتَّقِينَ وَالصَّلَاةُ وَالسَّلَامُ عَلَى رَسُولِ الله محمد وَ عَلَى آلِهِ وَ أَصْحَابِهِ أَجْمَعِينَ أَمَّا بَعْدُ\nЎзбекистон мусулмонлари идораси Уламолар кенгашининг коронавирус (COVID-19) инфекцияси тарқалишининг олдини олиш бўйича\nДинимизда инсоннинг жони, эътиқоди, ақли, моли ва обрўсини сақлаш муҳим асослардан биридир. Мана шу жиҳатларга зарар етадиган ҳолатларда шариат ўз кўрсатмаларини инсониятга енгиллатади.\nМаълумки, бугунги кунда жаҳон соғлиқни сақлаш ташкилоти коронавирус – COVID-19 ни пандемия деб эълон қилди. Ушбу касаллик асосан, ҳаво-томчи, қўл бериб сўрашиш каби ҳолатларда юқади. Шундай экан, жамоа бўлиб тўпланиш ҳолатлари ушбу хатарли вируснинг тарқалишига сабаб бўлмоқда. Бундай вазиятда қуйидаги оят, ҳадис ва шаръий қоидаларда кўрсатилган тавсияларга амал қилишга буюрилади: Аллоҳ таоло Қуръони каримда шундай баён қилади:\nБу оятда ҳалокатга сабаб бўладиган ишлардан тўхташга буюрилган.\nАбу Саъид Худрий разияллоҳу анҳудан ривоят қилинган ҳадиси шарифда Пайғамбаримиз саллаллоҳу алайҳи васаллам:\n"لا ضرر ولا ضرار" (رواه ابن ماجة والدارقطني )\nяъни: “ Зарар бериш ҳам ва зарар кўриш ҳам йўқ” деганлар (Имом Можа, Имом Дорақутний ривоятлари).\nяъни: “Зарарни даф қилиш фойдани жалб қилишдан олдинга қўйилади”.\nяъни “Машаққат енгиллатишни талаб этади” каби фиқҳий қоидалар келтирилган. Шулардан келиб чиқиб, шариат инсонга зарар етиш эҳтимоли кучайган пайтда ўз кўрсатмаларини енгил тарзда бажаришга рухсат беради.\nШариатимиз кўрсатмаларига кўра, фавқулодда вазиятлар юз берганда, масалан, қаттиқ шамол, изғирин совуқ бўлганда масжид жамоатига чиқмаслик узр ҳисобланади. Бунга қуйидаги ҳадис далил бўлади:\nعَنْ عَبْدِ اللَّهِ بْنِ الحَارِثِ، عَنْ عَبْدِ اللهِ بْنِ عَبَّاسٍ، أَنَّهُ قَالَ لِمُؤَذِّنِهِ فِي يَوْمٍ مَطِيرٍ: "إِذَا قُلْتَ: أَشْهَدُ أَنْ لَا إِلَهَ إِلَّا اللهُ، أَشْهَدُ أَنَّ مُحَمَّدًا رَسُولُ اللهِ، فَلَا تَقُلْ: حَيَّ عَلَى الصَّلَاةِ، قُلْ: صَلُّوا فِي بُيُوتِكُمْ"، قَالَ: فَكَأَنَّ النَّاسَ اسْتَنْكَرُوا ذَاكَ، فَقَالَ: "أَتَعْجَبُونَ مِنْ ذَا؟!، قَدْ فَعَلَ ذَا مَنْ هُوَ خَيْرٌ مِنِّي، إِنَّ الْجُمُعَةَ عَزْمَةٌ، وَإِنِّي كَرِهْتُ أَنْ أُحْرِجَكُمْ، فَتَمْشُوا فِي الطِّينِ وَالدَّحْضِ " (رواه الإمام البخاري والإمام مسلم)\nяъни: Абдуллоҳ Ибн Ҳорис разияллоҳу анҳудан ривоят қилинади, Ибн Аббос разияллоҳу анҳу қаттиқ ёмғир ёққан кунда муаззинларига шундай дедилар: “Ашҳаду алла илаҳа иллаллоҳ”, “Ашҳаду анна Муҳаммадан Расулуллоҳ”ни айтганингиздан кейин “Ҳаййа ъалас солаҳ”ни айтманг, балки уйингизда намоз ўқинглар деб айтинг”. Шунда баъзи одамлар бундан норози бўлишди. У зот: Бу гапимдан ажабландингизми? Ваҳоланки, бу нарсани мендан кўра яхшироқ Зот (яъни, Расулуллоҳ) қилганлар. Албатта жамоат намози қатъий ҳукмдир, лекин мен сизларни уйларингиздан чиқиб, лой ва балчиқларни босиб юришингизни хуш кўрмайман”, дедилар (Имом Бухорий ва Имом Муслим ривоятлари).\nМаълумки, фарз намозларини жамоат билан масжидларда ўқишга шариатимизда тарғиб қилинган бўлиб, одамларга қаттиқ совуқ, кучли ёмғир ёққанда ёки инсонларга зарар етказадиган ҳолатларда жамоатга келмасдан уйда ўқишлари тавсия қилинган.\nҲадиси шарифда вабо чиққан жойга кирмаслик, агар ўша ерда бўлса, у ердан чиқиб кетмаслик буюрилган. Бу касалликнинг олдини олиш учун энг яхши чорадир. Бунинг устига жамоат жойлари ва бошқа катта тадбирларда бу вируснинг тарқалиш эҳтимоли катта бўлади.\nЮқоридагилардан келиб чиқиб, Ўзбекистон мусулмонлари идораси Уламолар Кенгаши барча мусулмонларни қуйидагиларга чақиради:\nМамлакатда эпидемиологик вазият барқарорлашгунгача жума намозлари ўрнига уйда пешин намозини ўқисинлар. Шунингдек, беш вақт намозларни ҳам уйда адо этсинлар.\nЖаноза намозлари вафот этганнинг яқин қариндошлари иштирокида хонадонларда ўқилсин.\nМасжидларда намоз вақтини билдириш учун азон ўз вақтида айтилсин.\nМўмин-мусулмонлар имкон қадар касалликни тарқалишининг олдини олишга ўз ҳиссаларини қўшсинлар.\nҲар бир мусулмон ибодатлар ва дуоларда Аллоҳ таолодан ушбу касалликни даф қилишини сўраб, ихлос билан илтижо қилишлари лозим.\nДинимиз покликка буюрар экан, касалликнинг олдини олиш борасидаги Соғлиқни сақлаш вазирлиги томонидан тавсия этилган кўрсатмаларга қатъий амал қилиш ҳар бир мусулмоннинг вазифасидир.\nКарантин даврида масжидлар ва таҳоратхоналарда Соғлиқни сақлаш вазирлиги тавсиялари асосида даврий дезинфекция ишлари ўтказилсин.\nБундай вазиятларда озиқ-овқат, дори-дармон ва бошқа зарур воситаларни нархини ошириш, сунъий равишда тақчилликни юзага келтириш ҳамда аҳоли ўртасида турли ваҳимали хабарларни тарқатиш шаръан ҳаромдир.\nУшбу фатво вирус аниқланган мусулмон мамлакатлар ҳамда бошқа ўлкалардаги йирик исломий ташкилотлар ва уламоларнинг ушбу масаладаги фатво ҳамда хулосаларини ҳисобга олган ҳолда қабул қилинди.\nАллоҳ таоло ушбу касалликни тез кунларда бартараф этишини ҳамда халқимиз ҳаётини тинчлик ва осойишталикда давом этишини насибу рўзи айласин! Омин!\nМилодий: 16 март 2020 йил.\nҲижрий: 21 Ражаб 1441 йил.\nБу эҳтиёт чоралари вақтинча бўлиб, мўмин-мусулмонларимиз тўғри тушунишлари лозим. Эпидемик ҳолат барқарор бўлгандан сўнг жамоат бўлиб ибодатларимизни давом эттирамиз, инша Аллоҳ.\nАйни вақтда фуқароларимизни карантин билан боғлиқ ҳолатни босиқлик билан қабул қилишга, турли асоссиз ваҳимали хабарларга ишонмаслик ва тарқатмасликка чақирамиз. Шунингдек, тадбиркорларимиздан фуқаролар учун зарур озиқ-овқат, дори-дармон ва бошқа воситаларни нархини оширмасликларини сўраймиз.\nФуқароларимиздан яна бир карра ҳукуматимиз томонидан коронавирус тарқалишининг олдини олиш бўйича белгиланган чора-тадбирларга қатъий итоат қилишларини илтимос қиламиз.\nБиз биргаликда ва ҳамжиҳатликда ушбу офатни албатта енгамиз!\nАллоҳ таборака ва таоло халқимизни, юртимизни турли балою-офатлардан, турли касалликлардан, жумладан, коронавирус каби офатлардан Ўзи асрасин! Беморларга комил шифо берсин!


Буйракка нима керак? — Ishonch Gazetasi\nБуйракка нима керак?\nИбн Синонинг «Тиб қонунлари» асарида «Буйрак кўп касалланса, аввало, жигар заифланади» дейилган. Асарда буйрак билан боғлиқ дардларнинг сабаблари, аломатлари, асоратлари ва уни соғ сақлаш сирларидан воқиф этилган.\nБуйрак хасталигига учраган бемор кўпинча қуюқ ва чўкмали пешоб ҳайдайди. Умуман олганда, пешобнинг миқдори, суюқлиги, ранги, ундаги аралашмалар, чанқаш, болдир ва белдаги оғриқлар буйрак ҳолатини аён қилади. Масалан, пешобнинг камайиши касаллик аломатларидан биридир. Пешобда кўпикнинг мўллиги ҳам муаммодан дарак.\nБуйрак оғриса, иштаҳа йўқолади, кўнгил айнийди. Оғриқни кетказиш ва дардни даволаш учун илиқ сувли, доривор ванна қабул қилиш айни муддао.\nБуйракда тош пайдо бўлишига сабабчи маҳсулотлар: сут, пишлоқ, айрим гўштлар (қуш гўштлари), хом нон, патир, угра, ширгуруч, ҳолва, хом мева (олма, шафтоли), лимон ва нок эти.\nАслида санаганларимиз фойдали егуликлар, бироқ буйрак хасталиклари бўйича хавф гуруҳидаги беморларга булар тавсия қилинмайди.\nОртиқча хилтлар баданнинг юқори қисмида тугал ҳазм бўлишдан олдин буйракка тортилади ва уни қум ҳамда тошга айлантиради.\nОғриқнинг олис йўли\nБуйрак тошининг аломатлари:\n– пешоб аввалига қуюқ бўлиб, сўнг суюқлашади;\n– пешоб тиниқ бўлиши ҳам мумкин, чунки лойқа буйракка қамалади. Тош қаттиқ бўлган ҳолларда ҳам пешоб тиниқ бўлади;\n– пешоб чиқариш вақти оғриқ юзага келади;\n– пешобда қизғиш ёки сарғиш рангли қум чўкади;\n– бел оғрийди, ҳаракатланганда бел пастида нимадир қадалиб тургандек туюлади;\nТош пайдо бўлаётган, қовуққа кўчаётган ва таом ичакка ўтаётганда оғриқ зўраяди. Оғриқ тўхтаса, тош қовуққа етиб келган бўлади.\nБўш қоринга мўътадил бадантарбия қилинг.\nБелни қаттиқ боғлаб, уқаланг.\nПешоб ҳайдовчи воситалар (нўхат суви, турп япроғи суви, ингичка ва сўлимаган турп) қабул қилинг.\nҲуқна қилиш, ич сурдириш, қусиш наф беради.\nЧалқанча ётиб ухланг.\nПиста тошларни майдалайди\nБуйрак тошини фақат туширишга ҳаракат қилмай, яхшиси, уни майдалаб олишга эришиш лозим. Акс ҳолда, катта ҳажмдаги тош тиқилиб, муаммо кучаяди. Тошни туширишда бадантарбия қилиш, ҳаракатда бўлиш, от миниш, зиналардан тушиш қўл келади.\nБуйрак ва ичаклардаги тошни сиқиб турган ел ҳам оғриққа сабаб бўлади. Бундай пайтда муаммони ҳал қилиш учун зира ва седана ёрдамга келади.\nТошни майдаловчи маҳсулотлар қуйидагича: қора нўхат, беда илдизи, гулхайри уруғи, олча, дўлана, ялпиз, бодринг уруғи, писта, асал, кийик ўти қайнатмаси, қовун уруғи.\nМУАММО ЕЧИМИНИ КЎЗЛАБ…\nЗарарли одатларини қачон ташлаймиз?


Калиев «Ҳумо»га келадими? — Ishonch Gazetasi\nКалиев «Ҳумо»га келадими?\nOn Jan 9, 2021 4,098\nХоккей ишқибоз-ларига яхши маълумки, яқинда Чехияда хоккей бўйича ёшлар ўртасида жаҳон чемпионати бўлиб ўтди. Мусобақа финалига хоккейда ном чиқарган Россия, Финляндия, Чехия, Швеция каби давлатларнинг вакиллари эмас, хоккейда ҳам дунёга донғи кетган Канада ва АҚШ терма жамоалари етиб келишди.\nСпорт шарҳловчилари тили билан айтганда, кескин ва муросасиз кечган «баҳс»да америкалик хоккейчилар канадалик тенгқурларидан 2:0 ҳисобида устун келиб, жаҳон чемпиони бўлишди.\nУшбу мусобақада АҚШ терма жамоаси ҳужумчиси Артур Калиев кўп бор тилга олинди. У ўзининг тезкорлиги, алдамчи ҳаракатлари ва майдонда тез ҳамда ноодатий қарор чиқариши билан мутахассис-у мухлисларнинг назарига тушди. У чемпионатда рақиблар дарвозасига учта шайба «йўллаб», яна бешта голга ассистентлик қилди.\nМутахассисларнинг фикрича, уч мавсумдан буён «Гамильтон» жамоаси шарафини ҳимоя қилиб келаётган 18 ёшли ҳужумчининг келажаги порлоқ. Нима ҳам дердик, биз ҳам унинг зўрлардан зўр хоккейчи бўлишига тилакдошмиз.\nБалки орамизда кимдир: «Намунча, шу америкалик хоккейчига «ёпишиб қолдингиз», чемпион бўлса, бўлгандир. Нима бўлибди?», деган хаёлга боргандир.\nҲамма гап шундаки, Артур Калиев асли ўзбекистонлик! У Тошкентда туғилган…\nБошқаларни билмадим-ку, лекин мен ҳамюртим бўлган йигитнинг ютуғидан фахрландим. Омадини берсин.\nҲа, айтганча, яна бир гап: Артур қачондир Тошкентнинг «Ҳумо» жамоаси таркибида пайдо бўлиши мумкинми?\nБунга эса кўзимиз етмайди…


Пойтахтимизда “Норматив-ҳуқуқий ҳужжатлар лойиҳаларининг коррупцияга қарши экспертизаси — коррупцияга қарши курашишнинг самарали воситаси сифатида” мавзуида ташкил этилган давра суҳбатида шу ҳақда сўз юритилди.\nЎзбекистон Республикаси Олий Мажлиси Сенатининг Қонунчилик ва суд-ҳуқуқ масалалари қўмитаси ва Адлия вазирлиги ҳамкорлигида ташкил этилган тадбирда сенаторлар, Қонунчилик палатаси депутатлари, вазирлик ва идоралар, ҳуқуқни муҳофаза қилувчи идоралар мутахассислари, олимлар ҳамда оммавий ахборот воситалари вакиллари қатнашди.\nБунда “Коррупцияга қарши курашиш тўғрисида”ги Қонун ҳамда Президентимизнинг “Коррупцияга қарши курашиш тўғрисида”ги Ўзбекистон Республикаси қонунининг қоидаларини амалга ошириш чора-тадбирлари тўғрисида”ги Қарори муҳим ўрин тутмоқда.\nДавра суҳбатида коррупциянинг олдини олиш ва унга чек қўйиш учун қабул қилинаётган қонунлар ва қонуности ҳужжатларининг сифатини ошириш зарурлигига эътибор қаратилди. Буни амалга оширишда норматив-ҳуқуқий ҳужжатлар лойиҳаларининг коррупцияга қарши экспертизаси жуда муҳим аҳамият касб этади.\nВазирлик ва идораларнинг норма ижодкорлиги борасидаги масъулиятини ошириш, ишлаб чиқилаётган норматив-ҳуқуқий ҳужжатлар лойиҳаларининг коррупциоген нормалардан ҳоли бўлишини таъминлаш зарур. Бу борада Адлия вазирлиги, вазирлик тизимига кирувчи идора ва муассасаларнинг фаолиятини янада такомиллаштириш мақсадга мувофиқ.\nВазирлик ва идоралар тизимида ишлаб чиқилаётган норматив-ҳуқуқий ҳужжатлар лойиҳаларининг коррупцияга қарши экспертизасини амалга ошириш борасида олиб борилаётган ишлар таҳлил этилди.\nИштирокчиларнинг фикрича, олий ўқув юртларини битириб, вазирлик ва идораларнинг юридик хизматларига янгидан ишга келган мутахассислар бу борада етарли тушунча ва кўникмаларга эга эмас. Қолаверса, вазирлик ва идоралар юридик хизматларининг аксарият ходимлари ҳам норматив-ҳуқуқий ҳужжатлар лойиҳаларининг коррупцияга қарши экспертизаси тўғрисида амалий тажриба ва билимларга эга эмаслиги жиддий муаммолардан биридир.\nШу билан бирга, норматив-ҳуқуқий ҳужжатларни қабул қилишда давлат ва хусусий шерикликни кучайтириш, бу жараёнда жамоат ташкилотларининг ролини ошириш, уларнинг бу фаолиятини рағбатлантириш, шунингдек, қонунларни қабул қилишда фуқароларнинг фаоллигини ошириш чораларини кўриш зарурлиги қайд этилди.


Помидор кўчати етиштириш | АгроОлам.Uz\nБош саҳифа Деҳқончилик Помидор кўчати етиштириш\nПомидор кўчати етиштириш\nПомидор кўчати етиштириш учун эртаки навлар уруғини январнинг 1-3, ўртаки навларникини февралнинг 1-2, кечки навларники мартнинг биринчи ўн кунлигида 1 метр квадратга 2-3 грамм хисобида сепилади. Иссиқхона тупроғи юмшоқ, чириган гўнг ёки компост солинган бўлиши керак. Гўнгни жуда хам катта нормада солиш мумкин эмас. Уруғлар устига юмшоқ тупроққа қипиқ, яхши чириган гўнг аралаштириб, 1,5 – 2 см қалинликда сепилади. Иссиқхонадаги харорат 20-27 градус бўлса, уруғлар бир хафтада, 12 – 15 градус бўлганда эса 2-3 хафтада униб чиқади. Уруғлар экишнинг бошқа бир усулида эса яшикларда тайёрланган тупроққа ёки иссиқхона тупроғига уруғларни бир-биридан 1-2 см оралиқда қилиб 1 см чуқурликка экиб чиқилади. Қаторлар орасидаги масофа 3 см бўлгани маъқул. Ундан сўнг экилган уруғларни уй хароратига яқин иссиқликдаги сув билан суғорилади. Кейин яшикни ёки иссиқхонани плёнка билан ёпиб, уруғлар униб чиққунча унда 20-25 градусда харорат сақлаб турилади.\nУруғлар экиладиган тупроқ аралашмаси хавони яхши ўтказадиган, енгил, ўғитга бой ва касалликлар хамда зараркунандалардан холи бўлиши керак. Бундай тупроқ аралашмасини тайёрлашнинг икки хил усулини келтириб ўтамиз (бундай аралашмалар сотувда хам мавжуд):\n1 қисм компостли тупроқ, 2 қисм чиринди, 1 қисм қум. Бундай аралашманинг 1 пақирига 2 стакан кул қўшилади.\n1 қисм чиринди, 1 қисм торфли аралашма тайёрланиб, унинг 1 пақирига 60 грамм суперфосфат ва 20 грамм калий сульфат ёки 2 стакан қўшилади.\nКўчатларнинг сифатли бўлишига уруғ ундирилаётган жойдаги харорат ва ёритилиш хал қилувчи таъсир кўрсатади. Лекин улар бир-бирига нисбатан маълум бир муносабатда бўлиши лозим: яъни, ёритилиш қанча кўп бўлса, харорат хам шунча юқори бўлиши керак. Температура режими тўғри танланса, кўчатларнинг илдизи бақувват ва ривожланган бўлади. Кундуз кунлари харорат 13-18 градус ва кечқурунлари эса 8-12 бўлгани маъкул. Суғориш хам меъёрида бўлгани маъкул хамда суғориладиган сувнинг харорати уй хароратига яқин бўлиши талаб қилинади. Агар кўчатлар совуқ сув билан суғорилсалар, уларда «қора оёқча» касаллиги пайдо бўлиши мумкин. Уруғлар ёппасига униб чиққандан кейин иссиқхона шамоллатилиб, майсалар эса вақти-вақти билан суғорилиб турилади. Акс холда улар ингичка ва нимжон бўлиб қоладилар. Кўчатлар 2-3 та чинбарг чиқарганда кўчирилиб, бошқа жойга ўтказилади (пикировка қилинади). Бунда асосий илдизнинг 1/3 қисмини чилпиб ташлаган маъкул, чунки бу амал илдиз тизимининг тармоқланишига ва кучли бўлишига ёрдам беради. Эртаги навлар кўчатини юмшоқ тупроқ тўлдирилган қоғоз тувакларга, ўртаки ва кечки навлар кўчатини иссиқхоналардаги махсус тайёрланган жойга 6 Х 6 см ёки 8 Х 8 см схемада ўтказиш мумкин. Кўчириб ўтказилгач, кўчатлар дарҳол қондириб суғорилади. Улар илдиз отгандан сўнг, ғовлаб кетмаслиги учун камроқ суғорилади. Агар иссиқхона тупроғида ўғит кам бўлса, кўчатлар икки марта озиқлантирилади. Биринчи марта кўчатлар 3-4 та чинбарг чиқарганда 10 литр сувга 1 ош қошиқ миқдорида томорқаларга солинадиган ўғитлар аралашмаси эритилиб ишлатилади. Бу эритма кўчатларга қондириб сепилади. 10-12 кундан сўнг 10 литр сувга 2 ош қошиқ аралашма солиниб, кўчатлар иккинчи марта озиқлантирилади. Тупроқ қуриб қолиши билан у суғорилади ва ундан сўнг тупроқ қотиб қолмаслиги учун у албатта юмшатилади. Эртаки навларнинг етилганлигини кўчатлар 7-8 та чинбарг чиқарганда, бўғим оралиқлари калта, барглари тўқ яшил, пояси тик, пишиқ ва битта тупгул хосил қилганлигидан билса бўлади. Бу пайтга келиб, ўртаки ва кечки навлар кўчати 5-7 та чинбарг чиқарган бўлади.\nПомидор кўчатларини доимий жойга ёки очиқ ер майдонига экишдан аввал улар чиниқтирилади. Иссиқхоналарда етиштирилган кўчатларни қуйидагича усулда чиниқтирилади:\nБиринчи тўрт кун иссиқхонани кундуз кунлари суткасига 2-3 соатдан очиб қўйилади;\nКейинги тўрт кунда иссиқхонани кундуз кунлари суткасига 10-12 соатдан очиб қўйилади;\nОхирги тўрт кунда иссиқхонани кундази хам, кучкурун хам очиқ қолдирилади (агар қўққисдан совуқ тушиб қолмаса).\nПомидор кўчати экиш учун энг яхши вақт – булутли кун, очиқ ва қуёшли об-хавода эса кечқурун эккан маъкул. Экишдан бир соат олдин кўчатлар яхшилаб суғорилади, кўчат экиш учун тайёрланган чуқурчалар хам яхшилаб намланади ва уларга 1-2 стакандан чиринди ёки компостни 10-12 грамм суперфосфат билан аралаштирилиб, солинади. Очиқ ер майдонида кўчат экишда уни кўчатхонада ёки иссиқхонада экилганига нисбатан 3-4 см чуқурроқ экилади. Сўнгра экилган кўчатларни суғориб, уларнинг усти чиринди, торф ёки қуруқ тупроқ билан ёпиб қўйилади.\nБитта помидор кўчатидан олинадиган хосилни купайтириш учун кўчатларни қуйидаги расмда кўрсатилганидек кийшайтириб экиш керак бўлади:\nБунинг учун помидор кўчатининг банди узунчоқроқ бўлиши керак. Олдиндан тайёрланган чуқурчаларга нафақат илдиз, балки кўчат бандининг 2/3 қисми хам солинади (албатта аввал бу жойлардаги баргларни олиб ташлаш керак бўлади) ва бу қисм 10 см тупроқ билан кўмилади. Бундай экиш усулида помидор кўчатларининг учини шимолга каратиб қўйилади. Чунки ўсимлик куёшга томон ўсиб, кейинчалик вертикал бўлиб колади. Бундай усулда кўчат экишнинг мохияти шундаки, бунда кўмиб куйилган кўчат бандида хам қўшимча илдизлар пайдо бўлади ва улар катталиги бўйича хам, самарадорлиги бўйича хам асосий илдизлардан бир неча марта афзал бўлади. Натижада яхши ривожланган илдиз тизими помидор ўсимлигини тўлақонли равишда намлик ва озуқа моддалар билан таъминлаб беради.\nЭртаки помидорларни алохида кўчатлар тайёрламасдан хам етиштириш мумкин. Бунинг учун қуруқ уруғлар нам тупроқка 5-10 см оралиқда ва қаторлар орасидаги масофани 40-50 см қилиб экилади. Уруғлардан кўчатлар униб чиққанидан сўнг уларнинг орасидан энг бақувватлари 20-30 см оралиқда қолдирилади.\nПомидор кўчатларини экишнинг қуйидаги усули хам жуда диккатга сазовор бўлиб, унда кўплаб 5-литрли полиэтилен бутилкалардан фойдаланилади. Бу бутилкаларнинг юқори қисми ва пастки қисми кесиб ташланади ва цилиндр (қисқа трубача) хосил қилинади. Хар бир помидор кўчатини тайёрланилган чуқурчага эккандан сўнг, унинг устига полиэтилен цилиндрни кийгазиб, уни бироз ерга ботириб тиқиб қўйилади. Биринчи кунларда бундан қўлбола индивидуал иссиқхона кўчатни совуқдан, шамоллардан, зараркунандалардан сақлаш учун хизмат қилади. Агар об-хаво шароити ўзгариб, қиров тушиши ёки совуқ хаво оқими келиши кутилса, цилиндрнинг усти ёпиб қўйилади. Кўчат ўсиши билан цилиндр ичига озиқ моддалар билан тўйинтирилган тупроқ солина борилади. Бу эса кўчатни қўшимча озик моддалар билан таъминлайди ва унинг илдиз тизими яхши ривожланишига имкон беради. Кейинчалик цилиндр тупроқ билан батамом тўлдирилади ва натижада помидор кўчати бақувват хамда соғлом бўлиб ўсади. Хосил йиғиб бўлинганидан сунг, цилиндрлар йиғиб олинади ва ювилиб, кейинги мавсумда хам ишлатилаверади.\nДоимий жойга экилган кўчатларни уларнинг холатига боғлиқ равишда озиқлантирилади. Агар ўсимлик ривожланишдан орқада қолса ва ранги тиниқ бўлмаса, уни сув билан 8-10 марта суюлтирилган шарбат ёки товук гўнги билан озиқлантириш мумкин. Бундай аралашманинг 1 пақирига 10 грамм мочевина ва калий сульфат қўшилади. Бир стакан бундай эритма 4 та кўчатни озиқлантиришга етишини назарга олиш керак бўлади. Помидор кўчатини индувидуал усулда етиштириш учун мўлжалланган технологиялар хам мавжуд. Уларнинг бирига илова тарикасида қуйидаги тасвирни келтирамиз:\nБу ердаги биринчи расмда (юқори чап томондан ўнгга ва пастга қараб) кўчат етиштириш учун мўлжалланган махсулотнинг сотувдаги кўриниши, иккинчисида кўчат ўстириладиган полиэтилан тувакча, учинчи расмда кўчатларни бегона ўтлардан химоя қилиш хамда кўчат ўсишини стимуляция қилиш учун қизил пленка ёпилган холат тасвири ва тўртинчи расмда доривор-стимулятор расми кўрсатилган.\nМанба: Помидор етиштириш ва қайта ишлаш. Тузувчи Р.Х Аюпов.


“ЭЛЧИ” | Vatanparvar gazetasi\nHome Янгиликлар “ЭЛЧИ”\nАзиз ўқувчи, сизга бир қатор асарларни мутолаа учун тавсия қилдик. Улар орасида ўзида ҳаётнинг ўлмас қўшиқларини акс эттира олган бир парчагина достонлардан тортиб дунёнинг жамики тилларига таржима қилинган улкан асарлар ҳам бор. Бугун биттагина ҳикояни сизга тавсия қиламиз.\nБу ҳикоянинг номи “Элчи”. Уни турк адиби Умар Сайфиддин ёзган. У офицер эди. Бор-йўғи ўттиз олти йил (1884–1920) яшади. Умрнинг мазмуни йиллар билан ўлчанмаслигига унинг сермаҳсул ижоди далил! Ёзувчининг ҳикоялари бир неча тилларга таржима қилинган.\nБу ҳикояни ўқиган кунимдан бошлаб ҳаммага тавсия қилиб келаман. Чуқур таассурот қолдирган, менда. Ихтиёрсиз бугунги кун билан солиштираман. Шундай одамлар бугун ҳам бормикан? Юртим дея бир лаҳзада бор будидан кеча оладиган мардлар борми?!\n“Элчи”дан ўқиймиз: “Парқу ўриндиқларга чўккан ҳорғин вазирлар оёқлари остидаги ял-ял ёнган гиламнинг турфа нақшларини томоша қилиш билан банд, мадорсиз қўли узун оппоқ соқолини тутамлаган шайхулаъзамнинг нурсиз кўзлари, гўё жуда олис ҳамда тушунарсиз нарсалар ҳақида ўй сураётгандек, бўшлиққа қадалган.\n– Пошшолар, биз жасур бир инсонга муҳтожмиз… Эрон шоҳининг олтин-у олмос, зар либосларга бурканган элчиси подшоҳимизнинг қўлини ўпишга мушарраф бўлолмай, ул зоти олийларининг тиззасини ўпди, холос. Шубҳа йўқки, Эрон шоҳи ҳам бизнинг элчимизга худди шу йўсинда муносабатда бўлғай.\n…Алалхусус, элчилик қилгучи одам ўта жасур бўлмоғи, керак бўлса, ўлимга ҳам тик бормоғи шарт. У давлатимиз шаънига оғир ботгучи ҳар бир хатти-ҳаракатга қарши чиқмоғи, ўлим таҳдид солиб турганда ҳам ҳақоратларга бўйин эгмаслиги лозим.\nШайхулаъзам соқол тутамлашни қўйиб қўлларини тиззаларига тиради, бошларида шукуҳли тожлар солланиб турган вазирларга бир-бир қараб чиқди-да, сўзида давом этди:\n– Бале, шундай экан, жасурини топинг. Мен бундай эрни на амалдорлар, на сарой ва на ҳатто мажлис аҳли ичинда учратдим. Сиз ҳам фикр қилинг”.\nЖасурини топинг… бугунги давр бошқача. Дипломатия деган киброна жаранглайдиган бир сўз бор. Унинг ҳадисини олмоқ учун кў-ўп ўқимоқ керак, айёрлик, устомонлик ҳам зарар қилмайди. Аммо… Мардликка қайда ўқитилади?! Жасурликка ўқитиладиган жой борми? “Ахир, ҳадеб давлатдан олавериш инсофдан эмас, ниманидир фидо этиш керак-ку!” деган гапига амал қиладиган олийжаноб қалб эгалари қайси олий даргоҳларда тайёрланади?! Борми шундай даргоҳ?!\nБу ҳикояни ўқинг! Болаларингизга, ўғлингизга, қизингизга ўқиб беринг! Оила даврасида ўқинг, бир неча дақиқага, атиги бир неча дақиқаларга телефонлар, компютер ва телевизордан воз кечинг, шу ҳикояни ўқиш учун!\nЎқиймиз: “Бу кун мажлис аҳли маккор ва қонхўр Эрон шоҳи ҳузурига кимни элчи қилиб жўнатишни билмай танг қолганди. Чунки ўзини Усмонли султонига тенг қўйган, ҳатто Шарқда улкан салтанат қуришга муваффақ бўлган бу кибрли шоҳ элчини турли йўллар билан камситишга ҳаракат қилиши, қаршилик кўрсатгудек бўлса, қозиққа ўтқизиши, тириклайин терисини шилиб олиши, хуллас, ваҳшийларча ўлдириши мумкинлиги ҳар кимга кундек равшан эди”.\nБундай ишга ким ҳам юрак ютиб чиқарди, айниқса, сарой аҳли? Ниҳоят шундай одам ҳам топилди.\nЎқиймиз: “ – Ким экан у?\n– Муҳсин Чалабий.\n– Касб-кори нима?\n– У анча ўзига тўқ, деярли ҳар вақт китоб мутолааси билан машғул. Танимаслигингизга асос бор, афандим. Ном чиқарган хонадонларга асло қадамранжида этмас. Шуҳрат кетидан қувмайдиганлар тоифасидан ул…\n– Боиси не?\n– Билмадим. Балки юксалиш муқаррар суратда қулаш билан интиҳо топишини англаб етганидандир…”\nМен адабиётшунос эмасман, албатта. Аммо мардлик, фидокорлик, ватанпарварлик энг юксак пардаларда куйланган асарларни таний оламан. “Элчи” том маънода шундай асардир!\nКелинг, Муҳсин Чалабийни яхшироқ танишга ҳаракат қиламиз: “…Муҳсин Чалабийнинг ақли расо, қолаверса, ҳеч кимга муте бўлмай яшаш учун етарли давлати ҳам бор эди. Унинг каттагина қўтони, Чамлижа ўрмони ортидаги ери манаман деган бойнинг мулкидан қолишмасди. У ҳалол яшар, ҳеч кимнинг олдида бўйин эгмас, камбағал-у бечорага, касалманд-у бошпанасизларга ёрдам бериб келарди. Хонадонидан меҳмон аримасди. У художўй, аммо сира мутаассиб эмасди. Муҳсин Чалабий она юртини ҳаддан зиёд севар, Ватанини Каъбадек муқаддас билар эди. Эътиқоди – Аллоҳдан ўзгасига сажда қилмаслик, қулнинг қўлига итоат этмасликдан иборат эди. Унинг фазилат-у илмига ҳайрон эдилар. Замондоши, таниқли олим Ибн Камол у ҳақда “Менинг устозим шу!” деганди. Муҳсин Чалабий биронта қасида ёзмаган ва ҳатто ўқимаган бўлса ҳам қалбан шоир эди. У қирқлардан ошган, аммо қаршисида намоён бўлган шон-шуҳратга элтувчи ҳеч бир йўлни танламаганди. У олтиндан жилоланган, ҳаворанг анвойи гуллар сочилган порлоқ бу йўлларнинг сўнггида инсонни аянчли ўлим кутажагини яхши биларди…”\nБулар ҳаммаси эмас. У жасур жангчи ҳам эди. Урушларда камбағаллардан ташкил топган қўшинга раҳбарлик қилар эди. “Қилич изидан қолган чандиқ ялтираб турган дўнгпешана, оташин яноқлар, бақувват бўйин, йирик ўркачли бурун, бежирим салла. “Шоҳнома” саҳифаларида учрайдиган қадим паҳлавонларга ўхшаб кетади”.\nҲикояда “ноёб пушти гавҳар билан безатилган мўжиза ҳирқа” учрайди. Подшоҳларга муносиб туҳфа, демак ғоят қимматбаҳо ҳирқа. Муҳсин Чалабий Истанбул аҳли орасида достон бўлган ана шу ҳирқада шоҳ Исмоил ҳузурига бормоқчи. Бу масъулиятли сафар учун хазинадан бериладиган олтинларни рад этган.\nЎқиймиз: “ – Шунча пулни қайдан топасан, ўғлим? – дея таажжубланиб сўради шайхулаъзам.\nМуҳсин Чалабий қимматбаҳо ҳирқани қандай сотиб олишини тушунтирди:\n– Ерни, қўтонни, уйимни ҳам гаровга қўйиб, тужжорлардан ўн минг олтин қарз кўтараман. Икки мингини от-улов ва хизматкорларга сарфлаб, қолган саккиз мингига ўша ҳирқани сотиб оламан.\nШайхулаъзам унинг режасини ақлсизликка йўйди.\n– Қайтиб келганингда, – деди у, – ҳирқага ҳожат ҳам қолмайди. Бу либос фақат тантанали маросимларга ярашади. Уни сотиб олсанг, давлатингдан айрилиб, муҳтожликка гирифтор бўласан-ку!”\nШундан кейинги воқеаларни бир сўзда ифода этиш ёки мазмунини етказиш “Элчи” ҳикоясининг қимматини тушурган бўлур эди. Биз, албатта, бунга йўл қўя олмаймиз. Буни ҳикояни ўқиш асносида ўзингиз билиб оласиз. Мен ишонаман, бу ҳикояни ким ўқиса ҳам узоқ вақт унинг таъсирида қолиши шубҳасиз.\nСўзимизни қуйидаги бир парча билан шу ерда мухтасар қилишни лозим топдик.\nЎқиймиз: “Одамлар кейинчалик: “Бечора, умрининг охиригача Ускудор бозорида сабзавот сотиб кун кўрди, қисмати аччиқ, ҳаёти оғир кечди, лекин ҳеч кимнинг олдида бўйин эгмади”, деб гапириб юрдилар. Э, одамлар… у бор давлатини юрти учун бир дақиқада қурбон этганини улар қайдан ҳам билсин!..”\nҲузурли мутолаалар, азизлар!


Иқтидорли талабаларга - махсус стипендиялар | NORMA.UZ\nВазирлар Маҳкамасининг 04.11.2021 йилдаги 674-сон қарори билан Ўзбекистон Республикаси Ҳукуматининг айрим қарорларига ўзгартириш ва қўшимчалар киритилди.\nҲужжат Президентнинг “Республика олий таълим муассасаларида таҳсил олаётган, илмий-тадқиқот фаолияти билан шуғулланаётган иқтидорли ёшларни янада қўллаб-қувватлаш тўғрисида” 2021 йил 9 сентябрдаги ПФ-6309-сон Фармонини амалга ошириш мақсадида қабул қилинган.\nВазирлар Маҳкамасининг “Ўзбекистон иқтидорли ёшларини тақдирлаш ва моддий рағбатлантириш тўғрисида” 2008 йил 13 октябрдаги 226-сон қарорига тегишли ўзгартириш ва қўшимчалар киритилмоқда. Хусусан, Бакалавриат босқичи талабалари учун Ўзбекистон Республикаси Президенти ва номли давлат стипендиялари ҳамда уларни тайинлаш тартиби тўғрисидаги низом тасдиқланди.\nНизом Камолиддин Беҳзод номидаги давлат стипендиясини тайинлаш тартибига нисбатан татбиқ этилмайди.\nПрезидентнинг давлат стипендиялари олий таълим муассасалари (давлат, нодавлат ва хорижий олий таълим муассасалари) бакалавриат босқичи охирги курс талабаларига тайинланади ва тўланади. Президент стипендияси ҳар бир олий таълим муассасасининг 1 нафар битирувчи курс талабасига тайинланади.\nБеруний, Ибн Сино, Навоий, Улуғбек, Имом ал-Бухорий ва Ислом Каримов номли давлат стипендиялари Ўзбекистондаги давлат ва хорижий олий таълим муассасаларининг охирги икки курсида ўқиётган талабаларга тайинланади ва тўланади.\nСтипендияларга талабгорлар қуйидаги талабларга жавоб бериши керак:\nномли давлат стипендиялари учун:\nдавлат тилини ва битта хорижий (МДҲ мамлакатлари давлат тилларидан ташқари) тилни билиш.\nПрезидент стипендияси учун:\nбарча юқорида кўрсатилган талабларга мос келиши;\nўқиётган бакалавриат таълим йўналишига мос мавзуда камида иккита эълон қилинган ишлар (мақола, тезис ёки асарлар)нинг муаллифи бўлиши.\nСтипендияларни тайинлаш учун номзодларни кўрсатиш олий таълим муассасалари кенгашлари томонидан, талабгорларнинг ўқув ва илмий фаолиятини оммавий муҳокама қилиш асосида амалга оширилади.\nСтипендияларга талабгорлар дастлабки кўриб чиқиш учун олий таълим муассасаси кенгашига қуйидагиларни тақдим қиладилар:\nдеканат ва кафедранинг тавсияномаси;\nилмий (ижодий) иш раҳбарининг тавсияномаси;\nилмий ишлар рўйхати ва уларнинг босма нусхалари;\nтиллар кафедраси, тарих кафедрасининг суҳбат натижалари ҳақидаги маълумотномалари.\nОлий ва ўрта махсус таълим вазирлиги стипендиялар тайинлаш ҳақидаги тавсияномаларни йилига бир марта, ҳар йили 10-30 сентябрь кунлари кўриб чиқади.\nСтипендиялар 1 сентябрдан бошлаб тайинланади.\nКелгуси ўқув йили учун номли давлат стипендиялари сони жорий ўқув йили охирида Олий ва ўрта махсус таълим вазирлиги тақдимномасига биноан Вазирлар Маҳкамаси томонидан белгиланади.\nҲужжат Қонун ҳужжатлари маълумотлари миллий базасида эълон қилинган ва 04.11.2021 йилдан кучга кирди.\nБир йилда АХС бўйича 48 та бепул вебинар ўтказилади\nАтом энергиясидан фойдаланиш соҳаси ходимлари мунтазам аттестациядан ўтказилади\nОТМ ўз фаолияти йўналишларини ўзи белгилайди\nАйрим ОТМларга молиявий мустақиллик берилди


Наманган шаҳар кенгаши депутати Азим Нурматов қидурувга берилди — ИИВ\nХалқ депутатлари Наманган шаҳар кенгаши “1-Орзу” сайлов округидан депутатликка сайланган Азим Нурматов нисбатан қидурув эълон қилинди. Бу ҳақда Ички ишлар вазирлиги ахборот порталида эълон қилинган.\nМаълумотда айтилишича, депутат Азим Нурматов Жиноят кодексининг 167-моддаси (Ўзлаштириш ёки растрата йўли билан талон-торож қилиш), 3-қисми, “А” банди (жуда кўп миқдорда) айблови билан қидирувга берилган.\nEffect.uz манбаси ушбу депутат турли шахслардан 1 миллион доллардан ортиқ бўлган миқдордаги мол-мулкларни талон-торож қилиш йўли билан эгаллаганликда гумонланаётганини маълум қилди.\nБундан ташқари, А.Нурматов яна бир қанча фуқаролардан фирибгарлик йўли билан катта миқдорда пул маблағлари олгани айтилади. Манбанинг қўшимча қилишича, қидурвда бўлган собиқ Наманган шаҳар депутати Азим Нурматов Ўзбекистонда ташқарига чиқиб кетган.\nМаълумот учун, Азим Нурматов 2021 йил 19 июлда Халқ депутатлари Наманган шаҳар Кенгаши депутатлари ва доимий комиссия раисларининг фаолиятини мониторинги натижалари тўғрисида ўтказилган йиғилишда Кенгаш фаолиятида масъулиятсизлик билан ёндашаётгани туфайдли доимий комиссия томонидан огохлантирилган.\nИчки ишлар вазирлиги сайтида ушбу шахсдан жабр кўрганлар ёки у ҳақида маълумотга эга бўлган фуқаролар 102 ёки 1102 рақамига мурожаат қилиши сўралган.\nЭслатиб ўтамиз, аввалроқ депутат Азим Нурматов Effect.uz ахборот агентлигига бошига тушган ташвишлар сабаб мурожаат қилган эди.\nСайт журналистлари бир неча кун давомида депутатнинг мурожаатини ўрганиб чиқишган ва эълон қилиш фурсати етганда Азим Нурматов ушбу видео мурожаатни айрим сабабларга кўра интернетга тарқатмасликни сўраган эди. Сайт раҳбарияти томонидан депутатнинг илтимоси қондирилган ва видео мурожаат кенг омма эътиборига ҳавола қилинмаган.


Римма Гуфранова: Федерация пандемия вақтида барча шароитларни яратиб бермоқда / Olamsport.com\n13:44Томошабинлар, дезинфекция ва Вудлининг мағлубияти. Бугун ўтказилган UFC турниридан ёрқин ФОТОГАЛЕРЕЯ\t0 13:23Бугун "Энергетик-БГУ" ўйнайди, Яхшибоев эса майдонга тушмайди\t0 13:02Бенуа Пэр сочини ғалати рангга бўяб олди + ФОТО\t0 12:41Спортчилар ижтимоий тармоқларда\t0 12:20UFC on ESPN 9 турнирининг бонус эгалари маълум\t0 11:59А Серияда ўйинлар ҳар куни бўлади\t0 11:38Бугун ғалаба қозонган Бёрнс чемпион Усманга "вызов" ташлади\t0 11:17UFC Fight Night 173 турнирининг марказий жанги эълон қилинди\t0 10:54Осака АҚШдаги оммавий намойишда иштирок этди + ФОТО\t0 10:33“Реал” ва “Арсенал” Хавертц учун курашмоқда. “Байер” футболчини 80 миллион евродан камига сотмоқчи эмас 0 10:07Формула-1. Мавсумнинг илк пойга Австрияда бўлади\t0 09:40Шевченко хоним жангдан сўнг «бежалган» чеҳрасини намойиш этди + ФОТО\t0 09:12UFC Fight Night 176. Кечанинг марказий жангида кутилмаган натижа қайд этилди 0 08:46“Ювентус” Пьянич эвазига Фатини қўлга киритмоқчи 0 08:20UFC on ESPN 9. Чукагян - Шевченко жанги тўлиқ давом этди\t0\nРимма Гуфранова: Федерация пандемия вақтида барча шароитларни яратиб бермоқда\nТеглар : Римма Гуфранова\nКўплаб қийинчиликларни бошидан кечирган халқимиз, коронавирус пандемияси сабаб юзага келаётган муаммоларни бир тану бир жон бўлиб енгиб ўтмоқда.\nҲозирги кунда, барчамиз ўз оила аъзоларимиз ёнида, уйда вақтимизни ўтказмоқдамиз. Кимдир масофавий тарзда иш олиб бораётган бўлса, кимдир томорқасида меҳнат қилмоқда, яна кимдир жисмоний тарбия ва спорт билан шуғулланишни канда қилмаяпти.\nАна шундай юртдошларимиздан бири бу Римма Гуфрановадир. У стол теннис бўйича мамлакатимиз терма жамоасининг энг ишончли теннисчиларидан. Гарчи дунёда стол тенниси мусобақалари номаълум муддатга қолдирилган бўлсада, у жисмоний тарбия ва спорт билан мураббийлари берган кўрсатмаларга риоя қилиб, машғулотларни давом эттирмоқда.\nСтол теннисчимиз кун давомида олиб бораётган машғулотлари, федерация томонидан яратиб берилган шароитлар ҳақида қуйидагиларни сўзлаб берди.\n– Ўзбекистон стол теннис федерацияси юртимизда коронавирус пандемияси сабаб эълон қилинган карантин даврида, биз спортчиларга ўз уйимизда жисмоний тарбия ва спорт билан мунтазам шуғулланишимиз учун барча имкониятларни яратиб бермоқда. Кун давомида жисмоний ҳолатни бир маромда ушлаб турувчи машқларни бажармоқдаман. Федерациямиз шифокори икки маҳал саломатлигим бўйича маълумот олмоқда.\nШунингдек, машғулотлардан бўш вақтимни мазмунли ўтказиш мақсадида бадиий китоблар ўқимоқдаман, онлайн тарзда инглиз тилини ўрганишни бошладим ва ҳар бир қизлар каби уй ишларига қарашмоқдаман.\nКарантин вақтида стол теннисига оид янги қоидалар ва маҳоратни оширувчи видеороликларни интернет орқали кузатиб бормоқдаман. Энг муҳими, биз спортчиларни зерикишимизни ва руҳий ҳолатимизни кўрсатиш мақсадида федерациямиз томонидан ўтказилаётган челленжларда мунтазам иштирок этмоқдаман. Умуман олганда, ҳар бир куни ўз уйимда мазмунли ўтмоқда.\nФурсатдан фойдаланиб, халқимизга бу синовли кунларни биргаликда енгиб ўтишимиз кераклиги ва уйда карантин қоидаларига амал қилган ҳолда ўз вақтимизни мазмунли ўтказишимиз кераклигини айтиб ўтмоқчиман.\nМанба : uttf.uz


Ойлик маоши кредит тўловларига, ҳам оила эҳтиёжларига ҳам етади – UzFK\nОйлик маоши кредит тўловларига, ҳам оила эҳтиёжларига ҳам етади\nby UzFKUserPosted on October 31, 2020 February 11, 2021\nПрезидентимизнинг 2020 йил 27 октябрда қабул қилинган «Ўзбекистон Республикаси Президентининг айрим ҳужжатларига ўзгартириш ва қўшимчалар киритиш тўғрисида» ги фармони билан аграр тармоқдаги йўналишларда ҳам ижобий ўзгариш юз берадиган бўлди.\nИкки йилча аввал қабул қилинган ҳужжатларга кўра, Ўзбекистон фермер, деҳқон хўжаликлари ва томорқа ер эгалари кенгаши ҳузуридаги фермер хўжаликларига бухгалтерия ҳисоб-китобини юргизиш маркази ташкил этилиб, уч минг нафардан ортиқ бухгалтер иш билан таъминланган эди.\nУшбу бухгалтерлар фермер хўжаликлари ишчиларига иш ҳақи ва ундан мажбурий ажратмалар, мавсум якуни бўйича товар-моддий захиралари, пул маблағлари, дебиторлик ва кредиторлик қарзларини инвентаризациядан ўтказиш, солиқлар бўйича ҳисоб-китоблар, солиқ органлари билан қарздорлик бўйича солиштирма далолатномаларини тузиш ҳамда солиқ ва бошқа мажбурий тўловларнинг ўз вақтида тўланишини ташкил этиш каби вазифаларни бажаради.\nЎтган йил уларнинг ойлик маоши кескин қисқариши туфайли мингга яқин бухгалтер ишдан бўшаб кетди. Қолганлар ҳам иш қидиришни бошлаган. Чунки, бир миллион атрофидаги маблағ кўпчиликнинг эҳтиёжларини қоплашга етмаётган эди.\nАна шундай вазиятда юқорида келтирилган фармонга кўра, Президентимизнинг 2018 йил 2 июлдаги «Фермер хўжаликларида ҳисоб тизимини тубдан яхшилаш ва уларга банк хизматини кўрсатишни такомиллаштиришнинг қўшимча чора тадбирлари тўғрисида»ги қарори 2-илова ўзгартирилди. Унда «Ягона тариф сеткаси бўйича меҳнатга ҳақ тўлашнинг тасдиқланган разрядларига асосан белгилашда тариф коэффициенти 2 бараварга оширилган ҳолда қўлланилади. 2019 йилнинг 13 декабридан бошлаб қайта ҳисоб-китоб қилиниши натижасида аниқланган фарқ бўйича тўловлар тўлаб берилиши таъминланади», дея кўрсатиб ўтилган.\n– Марказлар пахта ва бошоқли дон етиштирувчи фермерларга текин хизмат кўрсатади. Ўзбекистон фермер, деҳқон хўжаликлари ва томорқа ер эгалари кенгашининг бош ҳисобчиси Гавҳар Сувонов. – Шунингдек, молиявий имконияти чекланган, бухгалтерия ҳисоби ва ҳисоботини юритиш издан чиққан айрим хўжаликларда ҳисоботни тиклаш мақсадида уч ой давомида бепул хизмат кўрсатилади. Бошқа маҳсулот етиштирувчилар ушбу хизматлар учун белгиланган тартибда тўловни амалга оширади.\nЭнди вилоят ва туманларда фаолият юритаётган ана шу марказдаги ҳисобчиларнинг ойлик иш ҳақи икки миллион етти юз минг сўмга етади. Бу эса бухгалтерларнинг моддий манфаатдорлигини оширади. Улар орасида банкдан олган кредитларини тўлашга қийналиб, бошқа жойдан иш қидираётганлар ҳам анчагина эди. Энди иш ҳақининг яримидан кўпроғи кредит тўловларига сарфланса, қолгани оиласининг эҳтиёжларига бемалол етади.\nPrev Малакали бухгалтерларнинг маоши оширилди\nNext “Ишбилармон аёл – 2020”:\nТанловда 14 нафар хотин-қиз ғолиб бўлди


Озодбек Назарбеков “Мендирман Жалолиддин” сериалида нега Адиз Ражабов, Алишер Узоқов ва “Мендирман ўша” клипи қахрамони ўйнамаганлигига изоҳ берди - Darakchi\nМАДАНИЯТ 08.03.2021, 23:08\nБугун 8 март куни Туркия элчихонаси ташаббуси билан Тошкент шаҳридаги Hilton меҳмонхонасида “Мендирман Жалолиддин” сериали киноижодкорлари иштирокидаги матбуот анжумани бўлиб ўтди. Унда бир-биридан қизиқ саволлар қаторида ушбу киносериалга дахлдор энг кўп танқидларга сабаб бўлган ҳолатлар бўйича ҳам изоҳлар бериб ўтилди.\nЖумладан, Маданият вазири Озодбек Назарбековдан суратга тушиш учун Туркияга кетган актёрларимиз Адиз Ражабов ҳамда Алишер Узоқовлар нима сабабдан сериалда кўриниш бермаётганини сўрадик. Бунга жавобан:\n“Ўша пайтда пандемия сабабли у ёқда ҳам карантин бошланиб қолди. Ва жуда кўпчилик ижодкорлар ўртасида уйга қайтиш масаласи кўтарилди. Ўшанда видеоконференция орқали ҳаммага вазиятни тушунтирдим. Қайсики, бу ерда ҳам аҳвол шу. Келиб иш қилиш имконияти йўқ. Уйда ўтириш керак. Ва қийин томони шу бўладики, сизлар яна 15 кун карантинга олинасизлар. Тушунтирилгандан кейин ҳам, биз уларни мажбурлаб олиб қололмасдик. Шу пайтда бу актёрларимиз чартер рейс орқали Ўзбекистонга қайтиб келишди. Туркиядаги масъуллар эса “ёпиқ” давр бўлса-да, сериални суратга олишга изн олиш ҳаракатида эдилар. Бу иккита давлат ҳамкорлигидаги лойиҳа бўлганлиги сабабли тўхтаб қолмаслиги учун ҳамма карантин қоидаларига риоя қилган ҳолда фаолиятни давом эттиришга ҳаракат бўлаётганди. Булар кетиши билан рухсат берилди ва фаолият бошланди. Бу ердан ушбу актёрларимизни Туркияга қайтариб юборишга имконият бўлмади. Шу сабабли булар Ўзбекистонда қолиб кетди. Лекин бу йигитларимиз сериалдан мутлақо четлатилди, деганимас. Келгусида янги фаслнинг суратга олиниши билан бу актёрларимизнинг сериалда суратга тушиш имконияти бор”, - дейди Озодбек Назарбеков.\n— Мазкур сериал ташаббускори сифатида сизнинг тасаввурингиздаги Жалолиддин қандай эди ва хозирда гавдаланган Жалолиддин қандай? Улар қанчалик бир-бирига яқин?\n— Биласизми, аввалига бизнинг режамиздаги Жалолиддин бирмунча бошқачароқ, кўпроқ ҳақиқий ўзбек сиймосини тасаввур қилгандик. Кинога тайёргарлик жараёнида Эрон, Озарбайжон, Туркиядан олимларни жалб қилганмиз ва фикримиз бирмунча ўзгарган. Жалолиддинни бугунги кунда бутун турк дунёси, шу жумладан, Кавказ туркийлари, Покистон, Эрон, Афғонистон каби мамлакатлар ҳам ўзининг миллий қахрамони сифатида эътироф этишар экан. Ва уларнинг ҳам тасаввурида ўзларининг Жалолиддини бор. Биз мана шу нуқтаи назарда кастинг пайтида талабларимизни сал ўзгартирдик. Биз гавдалантирадиган Жалолиддин қайсидир маънода туркка ҳам, ўзбекка ҳам, Эрон ва Покистон миллатига ҳам ўхшашлиги керак эди. Вазият мана шундай “типаж” талаб қилиб қолди. Эртага кинонинг тарқатилиши, сотилиши, нуқатаи назаридан ҳам барча халқлар қабул қила оладиган бўлиши керак эди. Хозирги аткёримиз Эмре Кивилжим эса ҳудди шу ўзбек, турк, Эрон ва Покистон миллатларига ҳам тўғри келади. Шунинг учун шу актёрда тўхталдик.\n— “Мендирман ўша” клипингизда роль ижро этган актёр Миркамол Қорабоев ҳам кастингда иштирок этдими?\n— Албатта. Биз аввалига мана шу актёримизни (Миркамол Қорабоев) Жалолиддин образига тавсия қилмоқчи эдик. Юқорида айтганимдек, барча давлатлардан келган олимлар Жалолиддин сиймоси бўйича ўз фикрларини билдиришгандан сўнг, Миркамол бизнинг талабларимизга бироз “тушмай қолди”.


Кафолат хати учун 50 000 АҚШ доллари\n12 Июл 2019 1808\n8 июль куни Навоий шаҳрида яшовчи 40 ёшли Ж.Н. республикамиз ҳуқуқни муҳофаза қилувчи органига мурожаат қилиб, ундан ҳокимнинг кафолат хати учун пора талаб қилаётганлигини билдирган.\nИИВ матбуот хизматининг маълум қилишича, Ж.Н.дан Навбаҳор туманида яшовчи 50 ёшли А.Х. ва Қизилтепа туманида яшовчи 55 ёшли Р.Я.лар унга “2019 йил Обод қишлоқ” Давлат дастурига асосан Конимех тумани Кўкча массивида қурилиши режалаштирилган 4 та қурилиш объектлари учун Конимех туман хокими номидан кафолат хати олиб бериш эвазига ундан 50 000 АҚШ доллари талаб қилган.\nМазкур мурожаат юзасидан ҳуқуқни муҳофаза қилувчи орган ходимлари ҳамкорлигида ўтказилган тезкор тадбир натижасида А.Х. ва Р.Я.лар Навоий шаҳрида жойлашган “Тожмаҳал” кафесида Ж.Н.дан 50 000 АҚШ долларини олаётган вақтларида ушланганлар. Ҳолат юзасидан жиноят иши қўзғатилиб,тергов ҳаракатлари олиб борилмоқда.


Чўчқа юраги кўчириб ўтказилган тарихдаги биринчи ва ягона инсон вафот этди\nАҚШнинг Мэриленд штатида яшовчи 57 ёшли Дэвид Беннетга январ ойида гени модификация қилинган чўчқа юраги кўчириб ўтказилган эди. Бемор 2 ойдан сўнг вафот этди.\n2022 йил 7 январ. Дэвид Беннет операциядан кейин / Фото: Мэриленд тиббиёт маркази\nЮрак кўчириш операцияси январ ойида Мэриленд тиббиёт маркази томонидан қилинган. 57 ёшли Дэвидда янги юрак ҳеч қандай рад этишларсиз бир неча ҳафта уриб турган.\nОперациядан олдин Дэвид Беннет юрак хасталигининг оғир босқичида бўлган ва шифокорлар унга анъанавий юрак трансплантацияси ёки сунъий юрак насоси ўрнатиш фойда бермайди деган хулосага келишган. Тиббиёт марказига кўра, Дэвид Беннетга чўчқа юраги кўчириб ўтказиш охирги чора эди.\nДонор юракни Виржиния регенератив тиббиёт компанияси етказиб берган. Донор чўчқа юраги инсонга мослаштирилганди: ундан одам иммун тизими қабул қилолмайдиган 3 та ген олиб ташланган, одам иммун тизимига мос 6 та ген қўшилган, чўчқа юрак тўқималарининг ҳаддан зиёд ўсиб кетишига масъул бўлган яна бир ген олиб ташланган. 7 январдаги операциядан сўнг юрак ишлашни бошлаган.\nБироқ бир неча кун олдин беморнинг аҳволи оғирлашиб, кеча, 9 март куни вафот этди. Тиббиёт маркази унга керакли барча ёрдам кўрсатилганини, умрининг охирги дақиқаларини яқинлари билан ўтказганини маълум қилди.\nДэвид Беннет операциясидан кейин, агар юрак муваффақиятли ишлаб кетса, қанчадан қанча донор кутаётган беморларнинг муаммоси ҳал бўлишига умид қилинганди. Бир биологик турнинг тўқималари ва органларини бошқа бир биологик турга кўчириб ўтказиш фанда ксенотрансплантация деб аталади.\nАҚШда донор органлар танқислиги доимий равишда кузатилади. Айни пайтда донор аъзо кутаётган 106 мингдан ортиқ бемор миллий рўйхатга киритилган. Ҳар куни 17 бемор донор кутиб, органлар танқислиги сабаб вафот этади.


Темир йўлларда ободонлаштириш тадбирлари уюштирилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Темир йўлларда ободонлаштириш тадбирлари уюштирилди\nЖиззах вилояти ички ишлар бошқармаси траснпортда хавфсизликни таъминлаш бўлими томонидан “Афросиёб” тезюрар поезди ҳаракатланадиган ҳудудларда, хусусан, Жиззах шаҳри, Зомин, Зарбдор, Шароф Рашидов ва Ғаллаорол туманларида ободонлаштириш ишлари уюштирилди. Бу жараёнда асосий эътибор қўриқланадиган темир йўл кесишмалари, бекатлар, пиёдалар ўтиш йўлаклари, кўприклар, сув ўтказгичлар ҳамда теваракдаги аҳоли пунктларига қаратилди.\nЧунончи, ҳудудлар ўт-ўланлардан тозаланиб, 8500 метрлик тиканли сим тортилди. Тозалаш ва ободонлаштириш ишларида транснпортда хавфсизликни таъминлаш бўлимининг 15, темир йўл корхона ва ташкилотларининг 70, ҳарбийлаштирилган ўқчилик командаларининг 62 нафар ходимлари ҳамда маҳаллалар фуқаролари қатнашдилар. Ҳашарда шаҳар ва туманлар ички ишлар бўлимларининг ҳуқуқбузарликлар профилактикаси соҳаси ходимлари ҳам иштирок этдилар.\nТадбир доирасида темир йўлларда хавфсизликни таъминлаш, жиноят ва ҳуқуқбузарликларнинг олдини олишга қаратилган тарғибот тадбирлари ўтказилди. Бу ишлар ИИВ траспортда хавфсизликни таъминлаш бош бошқармасининг бўлим бошлиғи, подполковник Шуҳрат Ҳусанов ҳамда мазкур бўлим катта инспектори, катта лейтенант Мақсуд Мусаев раҳбарлигида ташкил этилди.


ЎзА - Ўзбекистонда одам папилломаси вирусига қарши вакцина жорий қилинмоқда\n18.02.2019 09:46 Чоп этиш версияси\nЎзбекистонда одам папилломаси вирусига қарши вакцина жорий қилинмоқда\nЮртимизда аёлларда учрайдиган бачадон бўйни саратонининг олдини олишга қаратилган одам папилломаси вирусига қарши вакцина жорий қилинмоқда.\nСоғлиқни сақлаш вазирлигида ўтказилган давра суҳбати шу мавзуга бағишланди. Унда вазирликнинг масъул ходимлари, Жаҳон соғлиқни сақлаш ташкилоти, ЮНИСЕФ ва ЮНФПАнинг Ўзбекистондаги ваколатхоналари вакиллари иштирок этишди.\nЖССТ маълумотларига кўра, ҳар йили дунё миқёсида 370 мингдан ортиқ аёлда бачадон бўйни саратони биринчи бор қайд этилади, шулардан 190 мингтаси ушбу касаллик оқибатида вафот этади. Ўзбекистонда эса бачадон бўйни саратони энг кўп учрайдиган саратон касалликлари орасида иккинчи ўринда. Касалликлар орасида хавфлилиги кўрсаткичи бўйича эса бачадон бўйни саратони барча ёшдаги аёллар ўртасида кўкрак бези ва ошқозон саратони хасталикларидан кейин учинчи ўринда ва туғиш ёшидаги аёллар орасида бачадон бўйни саратонидан ўлим кўрсаткичи иккинчи ўринда туради. Шундай қилиб, папиллома вируси касалликларининг салмоғи юқори бўлиб, уни олдини олиш учун самарадорлиги юқори ва хавфсиз бўлган одам папилломаси вируси вакцинаси билан эмлаш орқали бачадон бўйни саратони билан касалланишнинг камайишига эришиш мумкин.\n— Дунёда ОПВга қарши вакцина билан қизлар 2006 йилдан бошлаб эмланади, — деди ЖССТнинг Ўзбекистондаги ваколатхонаси масъул ходими Камола Сафаева. — Юздан ортиқ мамлакатлар ундан фойдаланиш учун рухсат олган, улардан 74 таси вакцинани ўзларининг миллий эмлаш календарига киритган. Кўп йиллик ўрганишларвакцинанинг самараси 10 йилдан ортиқ эканини кўрсатмоқда. Шу ўринда, кўпчиликни вакцина қизларнинг репродуктив фаолиятига салбий таъсир кўрсатмайдими,деган савол қизиқтириши табиий. Дунёда ўтказилган тажрибалардан маълум бўлишича, ушбувакцина қизларни нафақат бачадон бўйни саратонидан ҳимоялайди, балки уларнинг соғлиғини ҳам янада мустаҳкамлайди.\n— Миллий эмлаш календари бўйича юртимизда болалар 12 та бошқариладиган инфекцияга қарши давлат ҳисобидан профилактик эмланади, уларни қўллаш эвазига кўп йиллардан буён қатор касалликларнинг олди олиняпти, — деди Соғлиқни сақлаш вазирлиги Санитария-эпидемиология назорати бош бошқармаси бошлиғи ўринбосари Дилором Турсунова. — ОПВга қарши вакцинанинг жорий қилиниши эса бачадон бўйни саратони касаллигининг олдини олишга хизмат қилади. Жойларда Глобал вакцина ва иммунизация альянси ёрдамида қурилаётган музлатгичли омборларда вакциналар сифатли сақланади ва тарқатилади. Вакциналар жорий йилнинг биринчи ярмида юртимизга олиб келина бошлайди ва октябр ойидан бошлаб 400 минг нафарга яқин 9 ёшли қизлар мактабларда ва тиббиётнинг бирламчи бўғинларида эмланади.


АҚШ ҳарбийлари Афғонистонда толиблар фаоллашгани ва улар таъсири анча кучайганини айтмоқда.\nАфғонистонда бир ҳафта давомида содир бўлган тўқнашувларда 300дан ортиқ киши ҳалок бўлди. 24 май куни Гўр вилоятида пистирмадан уюштирилган ҳужум оқибатида суд ҳаками, вилоят ҳокимлиги расмийси ва икки қўриқчи қурбон бўлди. Сешанба куни Урузғон вилоятидаги қуролли тўқнашувлар давомида толибларнинг 60 жангариси ўлдирилди.\nАфғонистон президенти Ҳомид Карзай 24 май куни АҚШ етакчилигидаги коалиция кучлари қўмондони генерал-лейтенант Карл Эйкенберри билан учрашди. Ҳ.Карзай АҚШ генералидан шу ҳафта коалиция кучлари уюштирган ҳаво ҳужуми оқибатида тинч аҳоли вакиллари нобуд бўлганига тушунтириш беришни талаб қилди.\nАфғонистон раҳбари Қандаҳор вилоятида ушбу ҳужум оқибатида 16 фуқаронинг қурбон бўлгани юзасидан текширув ўтказишга буйруқ берди. Аммо инсон ҳуқуқлари ташкилотлари ҳаво ҳужуми оқибатида ўттизга яқин киши нобуд бўлган бўлиши мумкинлигини айтмоқда.


Ўрмонларни муҳофаза қилиш, қўриқлаш, улардан фойдаланиш ва уларни такрорий кўпайтириш соҳасидаги давлат бошқаруви Ўзбекистон Республикаси Вазирлар Маҳкамаси, маҳаллий давлат ҳокимияти органлари, Ўзбекистон Республикаси Давлат ўрмон қўмитаси ва Ўзбекистон Республикаси Табиатни муҳофаза қилиш давлат қўмитаси томонидан амалга оширилади.\nЎзбекистон Республикаси Давлат ўрмон қўмитаси ва унинг жойлардаги органлари давлат ўрмон хўжалиги органлари ҳисобланади.\nдавлат ўрмон хўжалиги органлари билан келишган ҳолда юридик ва жисмоний шахсларга давлат ўрмон фонди участкаларини бериш, давлат қўриқхоналарининг ўрмонлари ҳамда давлат миллий табиий боғларининг қўриқхона минтақалари бундан мустасно;\nўрмонлар ҳолатига зарар етказган ҳолларда корхоналар, муассасалар ва ташкилотлар фаолиятини чеклаш, тўхтатиб қўйиш ва тугатиш тўғрисида қарорлар қабул қилиш;\nЎрмонларни муҳофаза қилиш, қўриқлаш, улардан фойдаланиш ва уларни такрорий кўпайтириш устидан идоравий назорат Ўзбекистон Республикаси Давлат ўрмон қўмитаси томонидан амалга оширилади.\nБелгиланган мақсади ва бажарадиган вазифаларига кўра ўрмонлар қуйидаги қўриқланиш тоифаларига киритилади:\nўрмонларнинг овланадиган қимматли балиқлар, увилдириқ сочадиган жойларни муҳофаза қилувчи тақиқланган минтақалари;\nўрмонларнинг темир йўл ва автомобиль йўллари ёқалаб ўтган иҳота минтақалари;\nчўл ва чала чўл минтақасидаги ўрмонлар;\nшаҳар ўрмонлари ва ўрмон-боғлар;\nшаҳарлар, бошқа аҳоли пунктлари ва саноат марказлари атрофидаги кўкаламзорлаштирилган минтақадаги ўрмонлар;\nсув таъминоти манбаларини санитария жиҳатидан муҳофаза қилиш минтақасидаги ўрмонлар;\nкурортларни санитария жиҳатидан муҳофаза қилиш минтақасидаги ўрмонлар;\nалоҳида қимматга эга бўлган ўрмон мавзелари;\nёнғоқчилик минтақасидаги ўрмонлари;\nўрмоннинг мевали дарахтзорлари;\nдавлат қўриқхона ўрмонлари;\nдавлат миллий табиий боғларининг ўрмонлари;\nЎрмонларни қўриқланиш тоифаларига киритиш Ўзбекистон Республикаси Давлат ўрмон қўмитаси тақдимномасига биноан Ўзбекистон Республикаси Вазирлар Маҳкамаси томонидан амалга оширилади.\nЎрмон тузиш ҳамма ўрмонларда ягона тизим бўйича Ўзбекистон Республикаси Давлат ўрмон қўмитаси томонидан белгиланган тартибда ўтказилади.\nалоҳида муҳофаза этиладиган табиий ҳудудлар режимини таъминлаш;\nЎрмонларнинг дарёлар, кўллар, сув омборлари ва бошқа сув объектлари соҳиллари бўйлаб ўтган тақиқланган минтақаларида, темир йўл ва автомобиль йўллари ёқалаб ўтган иҳота минтақаларида, чўл ва чала чўл минтақасидаги ўрмонларда, шаҳарлар, бошқа аҳоли пунктлари ва саноат марказлари атрофидаги кўкаламзорлаштирилган ўрмонларда асосий фойдаланишдаги дарахтларни ўрмон ҳолатини яхшилаш мақсадида кесишга йўл қўйилади.\nДавлат миллий табиий боғларининг, алоҳида қимматга эга бўлган ўрмон мавзеларининг ўрмонларида, ёнғоқчилик теграси ўрмонларида, мевали дарахтзорларда, шаҳар ўрмонлари ва ўрмон-боғларда, сув таъминоти манбаларини санитария жиҳатидан муҳофаза қилиш теграси ўрмонларида, курортларни санитария жиҳатидан муҳофаза қилиш минтақасидаги ўрмонларда, эрозиядан сақлайдиган ўрмонларда ва ўрмонларнинг овланадиган қимматли балиқлар увилдириқ сочадиган жойларни муҳофаза қилувчи тақиқланган минтақаларида фақат оралиқ фойдаланишдаги кесишга (ўрмон парвариши ва санитария мақсадида кесишга) йўл қўйилади.\nАсосий фойдаланиш бўйича кесиш миқдорлари ўрмон кесиш участкалари режаси доирасида, оралиқ фойдаланишдаги кесиш эса ўрмон хўжалиги талабларига мувофиқ амалга оширилади. Ўрмон кесиш режаси Ўзбекистон Республикаси Давлат ўрмон қўмитаси томонидан тасдиқланади.\nДавлат ўрмон фонди участкаларида пичан ўриш ва мол боқиш юридик ва жисмоний шахслар томонидан шу мақсадлар учун махсус мўлжалланган майдонларда қонун ҳужжатларида белгиланган тартибда амалга оширилади. Алоҳида қимматли ўрмон мавзеларида, ёнғоқларни йиғиб тайёрлаш, курортларни санитария жиҳатидан муҳофаза қилиш доирасидаги ўрмонларда, эрозиядан сақлайдиган ўрмонларда мол боқишга йўл қўйилмайди.\nЮридик ва жисмоний шахсларга асалари уялари ва қутиларини жойлаштириш учун давлат ўрмон фонди участкалари Ўзбекистон Республикаси Давлат ўрмон қўмитасининг рухсатномаси асосида белгиланган тартибда берилади.\nДавлат ўрмон фонди участкаларидан маданий-маърифий, тарбиявий, соғломлаштириш, рекреацион ва эстетик мақсадларда фойдаланиш тартиби Ўзбекистон Республикаси Давлат ўрмон қўмитаси томонидан тасдиқланади.\nЧегара минтақаларида ўрмондан фойдаланиш тартиби Ўзбекистон Республикаси Давлат чегараларини ҳимоя қилувчи қўмита билан келишилган ҳолда давлат ўрмон хўжалиги органлари томонидан белгиланади.\nЎрмонларни муҳофаза қилиш чора-тадбирларини амалга ошириш тартиби Ўзбекистон Республикаси Давлат ўрмон қўмитаси томонидан белгиланади.\nЎрмонларни тиклаш тартиби ва муддатлари Ўзбекистон Республикаси Давлат ўрмон қўмитаси томонидан белгиланади.


ҚАЛБАКИ ИМЗО ҒАЛЛА ХИРМОНИНИ ТЎЛДИРАДИМИ?\nҚишлоқ хўжалиги 25.12.2018 380\nНон - ризқ-рўз эканини барча яхши билади. Бироқ у дастурхонга кириб келгунига қадар қанча машаққат тортилишини ҳаммаям ҳис қилавермайди. Кўп юки даладаги деҳқон зиммасига тушадиган бу машаққат хирмон кўтарилганда дарҳол унутилиб кетади, фақат бунинг учун ғалла экилиши ва ривож олишида барини бадастир қилиб қўйиш керак.\nМаълумотларга кўра, бу йил Шаҳрисабз тумани бўйича 2019 йил ҳосили учун 6 минг 350 гектар ерга кузги бошоқли дон экинлари жойлаштириш режалаштирилган бўлиб, шундан 750 гектари очиқ майдонга ва 5600 гектари ғўза қатор ораларига экилиши керак эди.\nАгросаноат мажмуи ва озиқ-овқат хавфсизлиги таъминланиши устидан назорат қилиш инспекцияси вилоят бошқармаси томонидан олиб борилган назорат тадбирлари бу борада қатор камчиликларга йўл қўйилганини кўрсатмоқда.\nЖумладан, тумандаги "Баратова Гулсара Абдунабиевна", "Тўраев Искандар Тўраевич", "Имомназаров Жамшид", "Пардаев Нодир Бахтиёрович", "Нарзуллаев Қодир", "Абдуназар Бердиев", "Қадимий Бойқўрғон тепа", "Мусирмонов Шохжахон Тўрақулович" каби фермер хўжаликлари тасарруфида бўлган, кузги бошоқли дон экиш белгиланган ер майдонлари бегона ўтлардан тозаланмаган, карталар "конверт усули"да тайёрланмаган, дала этаклари сифатли бароналаб, кесаклар майдаланиб, тупроғи юмшатилмаган, ғўза ораси сифатли культивация қилинмаган, суғориш тизимлари ва шарбат ўралари мавжуд эмас. Бундан ташқари, мазкур ҳудудларда кузги дон экиш тадбири белгиланган муддатлардан анча кеч амалга оширилган.\nТуман ҳокимининг қарори билан кузги бошоқли дон экинлари тизимли равишда, белгиланган муддатларда, сифатли экилиши бўйича масъуллар бириктирилган бўлишига қарамай, амалда ижро таъминланмаган. Натижада уларга нисбатан интизомий жавобгарлик тўғрисида иш қўзғатилган.\nМаълумки, экин ривожланиши учун ер бегона ўтлардан холи бўлиши, вақтида минерал ўғитлар бериб борилиши керак. Аммо "Сарваржон Элбоев", "Сара чорва барака", "Арзиев Сарвар Суярович", "Қодиров Шавкат", "Парда Мейлиев", "Пардаев Давлатбек", "Раупов Хушбек" ҳамда "Фармондон Шахриёр" фермер хўжаликларида бу масалага панжа орасидан қаралган, очиқ майдон ва ғўза оралари бегона ўтлардан тозаланмаган, зарур агротехник тадбирлар бажарилмаган.\nШу ишларнинг бошида туриб, фермерга амалий ёрдам кўрсатиши белгиланган туман ер ресурслари ва давлат кадастри бўлими мутахассиси Ж.Асқаров номидан тўлдирилган уруғлик дон олиш учун сертификатлардаги имзолар қалбакилаштирилган. Шу билан бирга, ер ресурслари ва давлат кадастри бўлими бошлиғи Яшин Исмоилов туман инспекциясининг бир неча ёзма сўровларига жавоб беришдан бўйин товлаб келган ва ҳақиқатга тўғри келмайдиган маълумотларни берган. Шундан келиб чиқиб, унга нисбатан жарима жазоси тайинланган.\nИнспекция вилоят бошқармаси томонидан аниқланган юқоридаги каби камчиликларни қисқа муддатда бартараф этиш, ғалла экиш тадбирларини сифатли ташкил этмаган масъулларга нисбатан интизомий чоралар қўллаш бўйича тегишли ташкилотларга тақдимномалар киритилди. Албатта, кўзланган мақсад кимнидир жазолаш эмас, мавсумнинг муҳим тадбирини кўнгилдагидек олиб боришдир. Чунки бир кун кечиккан ё эътиборсиз қаралган жойда ҳосил чўғи қанча камайиб кетишини деҳқончиликдан озгина хабари бор киши яхши англайди.\nинспекциянинг Шаҳрисабз туман бўлими бошлиғи,\nинспекция вилоят бошқармаси бош инспектори


Истанбул полициячилари феминистлар маршини пластик ўқлар ёрдамида тарқатди - 09.03.2019, Sputnik Ўзбекистон\nИстанбул полициячилари феминистлар маршини пластик ўқлар ёрдамида тарқатди\nТуркия ОАВлари хабарига кўра, акция 2003 йилдан бён доимий тарзда ўтказиб келинади. 09.03.2019, Sputnik Ўзбекистон\nТуркия ОАВлари хабарига кўра, акция 2003 йилдан бён доимий тарзда ўтказиб келинади.\nТОШКЕНТ, 9 мар - Sputnik. Истанбулда полициячилар кўз ёш келтирувчи газ ёрдамида феминист аёлларнинг Халқаро хотин-қизлар кунига бағишланган маршини тарқатиб юборди, деб хабар қилмоқда РИА Новости.\nАгентлик хабарига кўра, феминист аёллар 8 март куни кечқурун Франция маданият маркази олдида акция намойиш этишни режалаштирганлар. Улар Истиқлол кўчасига қўшни бўлган кўчаларда тўпланишни бошлаб, полициячилар шаънига турли ёмон гапларни бақириб айтишга киришишган.\nХавфсизлик кучлари акция иштирокчиларидан тарқалишни сўрашган ва шундан сўнг кўз ёш келтирувчи газ ва пластик ўқларни қўллашган. Оломон гуруҳларга бўлинган. Намойишчиларнинг бир қисмини полициячилар Тақсим майдонига сиқиб чиқаришган, бошқалари қуршовда қолган.\nТуркия ОАВлари хабарига кўра, ушбу акция 2003 йилдан бён доимий тарзда ўтказиб келинади.


11:05 14.06.2019 Ҳавола олиш\nЖорий йил июнь ойида Вазирлар Маҳкамаси қарори асосида Олий таълим муассасаларига ўқишга кириш учун ҳужжатларни қабул қилиш бўйича давлат хизматларини кўрсатишнинг маъмурий регламенти тасдиқланди\nТОШКЕНТ, 14 июн - Sputnik. Давлат хизматлари марказлари орқали белгиланган Олий таълим муассасаларига ҳужжат топширганлик учун,шунингдек давлат хизматлари кўрсатганлик учун тўлов ундирилмайди, деб хабар берилди ДХМ телеграм каналида.\nЭслатиб ўтамиз, жорий йил июнь ойида Вазирлар Маҳкамаси қарори асосида Олий таълим муассасаларига ўқишга кириш учун ҳужжатларни қабул қилиш бўйича давлат хизматларини кўрсатишнинг маъмурий регламенти тасдиқланди.\nУнга кўра, айрим ОТМларга ҳужжат топшириш Давлат хизматлари маркази ва Ягона портал орқали амалга ошириладиган бўлди.\nЮқоридаги қарорнинг 11-бандида аввалги йилларда тугатган абитуриентлардан ҳужжат қабул қилишда давлат хизмати кўрсатилганлиги учун ЭКИҲнинг ярим баравари (101 365 сўм) миқдорида тўлов ундирилиши белгиланган эди.


ЎзА - Давлат божхона ва солиқ қўмиталари ҳамда Тошкент шаҳар ички ишлар бош бошқармаси раҳбариятида қандай ўзгаришлар бўлди?\nДавлат божхона ва солиқ қўмиталари ҳамда Тошкент шаҳар ички ишлар бош бошқармаси раҳбариятида қандай ўзгаришлар бўлди?\n14.02.2018 09:56 Чоп этиш версияси\nИжтимоий тармоқларда мазкур идоралар раҳбарлари алмашгани ҳақида турли хил хабарлар тарқалмоқда. ЎзА мухбири аниқлик киритиш мақсадида тизимдаги ишончли манбаларга мурожаат қилди.\nДавлат божхона қўмитасидан маълум қилишларича, Муроджон Азимов Ўзбекистон Республикаси Давлат божхона қўмитаси раиси лавозимига тайинланган.\nМ.Азимов бунгача Ўзбекистон Республикаси Бош прокурорининг биринчи ўринбосари лавозимида ишлаган.\nҚўмита раиси лавозимида ишлаган Муиджон Тоҳирий вазифасидан озод этилган.\nДавлат солиқ қўмитасидан маълум қилишларича, Давлат солиқ қўмитаси раиси лавозимида ишлаётган Парпиев Ботир Раҳматович ўз иш фаолиятини давом эттирмоқда. Унинг лавозимидан озод этилгани ҳақидаги хабарлар асоссиз экани маълум бўлди.\nИчки ишлар вазирлиги ҳамда Тошкент шаҳар Ички ишлар бош бошқармасидан маълум қилишларича, мазкур тузилмага раҳбарлик қилиб келган Баҳодир Қурбонов эгаллаб турган лавозимидан озод этилган.\nБ.Қурбонов Тошкент ҳарбий округи қўшинлари қўмондони лавозимига тайинланган.\nФавқулодда вазиятлар вазири бўлиб ишлаётган Рустам Жўраев Тошкент шаҳар ИИББ бошлиғи лавозимига тайинланди, деган хабарлар ҳали ўз тасдиғини топмади.


Murad Buildings таваллуд айёмини қандай нишонлайди?\n09:36 / 30.11.2015\nКўпчилик янги ва чиройли уйдаги хонадонни сотиб олиш ва дарҳол унга кўчиб киришни истайди. Бироқ ҳар ким ҳам таъмир билан боғлиқ ишларни бошдан ўтказишни хоҳлайвермайди. Ҳаммада ҳам бунинг учун маҳорат ва вақт мавжуд эмас. Таъмирга эга хонадон сотиб олиш эса деярли икки баравар қимматга тушади.\nMurad Buildings компанияси ташкил топган кун муносабати билан харидорлар учун сюрпризлар тайёрлашга қарор қилди ва янги «Кўкча Қўрғони» турар-жой комплексида бепул таъмирни совға сифатида берилишини эълон қилди.\nУй жорий йилда қурилган, ундаги бир неча хонадон эгалари кўчиб келишган, қолганларида эса таъмирлаш ишлари кетяпти. Компания бир неча хонадонни танлаб олиб, уларда мустақил равишда таъмирни амалга оширди ва уни биринчилардан бўлиб сотиб олганларга тақдим этишни режалаштирган.\nФақатгина уч кун - 5, 6 ва 7 декабрда сизда таъмирга эга бўлган хонадонни таъмир этилмаган хонадон нархида харид қилиш имкони бор!\nУшбу саналар «Кўкча Қўрғони» турар-жой комплексида очиқ эшиклар кунлари деб эълон қилинди. Бу кунларда компания раҳбарияти ҳар бир ташриф буюрувчи учун объект бўйлаб мароқли экскурсия ташкил этади.\nКомпания ва бошқа объектлар тўғрисидаги батафсил маълумотга www.mbc.uz сайти орқали эга бўлишингиз мумкин.\nБепул таъмир кўринишидаги совғадан ташқари, компания мазкур хонадонларни сотишдан тушган маблағларнинг бир қисмини Тошкент шаҳрининг бошқа туманларида болалар майдончаларини қуриш учун ажратишни режалаштирмоқда.


27 май 2022, Тошкент вақти: 18:34\nМинск аэропортида Беларусь хавфсизлик ходимлари Украинадан учиб келган журналист Роман Васюковични қисқа муддат ушлаб туриб, унинг компьютери ва ҳужжатларини олиб қўйишди.\nОзодлик ва Америка овози радиоларининг қўшма лойиҳаси бўлган «Настояшчее время» лойиҳаси журналисти Васюковичнинг айтишича, уни бир соатда қўйиб юборишган, аммо «экстремистик» материал бор ёки йўқлигини текшириш учун ноутбукини олиб қўйишган.\nВасюкович Беларусда августда бўлиб ўтган баҳсли президентлик сайловлари ортидан авторитар президент Александр Лукашенкога қарши бошланган норозилик намойишларини ёритиб келади.\nСайлов ортидан кўплаб намойишчи ҳибсга олинди ва қийноққа тутилди. БМТ маълумотларига кўра, бугунга қадар хавфсизлик кучлари 27 000 дан ортиқ шахсни ҳибсга олган. Бир неча киши полиция қўлида нобуд бўлди.\nАвгуст ойидан бери мамлакатда камида 373 журналист ҳибсга олинди. Уларнинг олти нафари ҳануз қамоқда.\nОктябрь ойида Беларусь Ташқи ишлар вазирлиги "Настояшчее время" лойиҳаси журналистлари ва бошқа хорижий оммавий ахборот воситаларининг аккредитациясини бекор қилган эди.


Расмий баёнот: UzAuto Motors тақдим этган маълумот ўз тасдиғини топмади - UzNews.uz\n23 октябрь, 17:26\nРасмий баёнот: UzAuto Motors тақдим этган маълумот ўз тасдиғини топмади\nАОКА яна бир бор асоссиз, ёлғон маълумотларни тарқатиш учун жавобгарлик борлигини эслатиб ўтмоқда.\nАхборот ва оммавий коммуникациялар агентлиги UzAuto Motors АЖнинг Монополияга қарши курашиш қўмитаси томонидан қатор ОАВга босим ўтказилгани қайд этилган расмий баёнотидаги вазиятни ўрганиб чиқди.\nУшбу масалани ўрганиш натижасида UzAuto Motors АЖ тақдим этган маълумот ўз тасдиғини топмади. Агентлик томонидан 15 та етакчи электрон оммавий ахборот воситалари раҳбарлари ўртасида сўров ўтказилиб, мазкур суд ишини ёритишда Монополияга қарши курашиш қўмитаси томонидан ҳеч қандай босим ўтказилмагани қайд этилди.\nУшбу масала юзасидан АОКА томонидан UzAuto Motors АЖга асоссиз маълумотни тарқатмаслик ва бу каби ҳолатларга йўл қўймаслик бўйича тегишли огоҳлантириш киритилади.\nАввалроқ UzAuto Motors АЖ МҚКҚ расмий вакиллари қатор ОАВга босим ўтказишга уриниб кўрганини иддао қилганди.


Жамият чеккасидаги ҳаёт: Ўзбекистон лўлилари · Global Voices ўзбек тилида\nСураткаш Александр Барковский мулоҳазалари\nТаржима нашр қилинган сана 03/17/2020 20:43 GMT\nМақолани қуйидаги тилда ўқинг Malagasy, Ελληνικά, русский, Italiano, Español, 繁體中文, Esperanto , Français, English\nЎзбекистон жанубидаги Сурхондарё вилояти, лўли йигит. Сураткаш (с): Александр Барковский. Сурат муаллиф ижозати билан фойдаланилмоқда.\nЎтмишда Ўрта Осиёдаги бир қанча муаззам салтанатлар ва юксак маданиятли халқларга бешик бўлган бугунги Ўзбекистон аҳолиси аллақачон 30 миллионли довондан ошган экан, мамлакатнинг бой тарихи унинг кўпмиллатли этнохаритасида ҳам ўз аксини топган. Аҳолининг аксар қисмини табиий тарзда ўзбеклар ташкил қилса-да, кам сонли лўлилар жамоаси 50 га яқин бошқа гуруҳлар қатори ушбу заминда азалдан яшаб келади. Айтиш мумкинки, Ўзбекистон жамиятининг чекка канорасида умргузаронлик қилаётган мазкур элат айнан келиб чиқишига кўра камситилишларга дучор бўлади.\nЛўлилар Оврўпа ва Яқин Шарқнинг “Roma” ва “Sinti”ларига яқин деб айтилса-да, уларнинг келиб чиқиши барибир у қадар аниқ эмас. Шу туфайли ушбу жамоани инглиз тилида қандай номлаш кераклиги ҳақида ҳозирга қадар бир тўхтамга келинмаган. Рус тилида истеъмолда бўлган “цыгане” атамасини инглизчага одатда “Gypsies” тарзида ўгириш мумкин бўлгани ҳолда, бу ном, яъни “Gypsies” ҳақорат ва масхара каби туюлгани боис, аксар ҳолларда “Roma” сўзи қўлланилади.\n2019 йилда ўзбек тадқиқотчиси Комила Зокирова олиб борган изланишларга кўра:\nЎрта Осиё лўлилари ўзларини “мугатлар” деб аташади. Ушбу атама эса зардуштийларга нисбатан қўлланиладиган сўз бўлиб, “оташпарастлар” маъносини беради. Уларнинг аждодлари асрлар аввал ҳозирги Покистоннинг Панжоб вилоятидан кўчиб келганликлари ҳақида маълумотлар бор. Ҳозирги пайтда лўлиларнинг умумий сони ҳақида аниқ маълумотлар мавжуд эмас, чунки уларнинг кўплари шахсини тасдиқловчи қонуний ҳужжатларсиз яшайди.\nМен ушбу мавзуда концептуалист рассом ва фуқаролик жамияти фаоли Александр Барковский билан суҳбат қилдим. Ўзининг миллати рус бўлган Александр кўпдан бери лўлилар ҳаёти ва ўтмиши билан шуғулланиб келади, улар ҳақида бир неча қисқа метражли фильмлар ҳам суратга олган. Қуйида суҳбатнинг қисқартирилган шакли ҳавола этилади.\nФилип Нубель (ФН): Бугунги кунда лўлилар тўқнаш келаётган асосий ижтимоий муаммолар нималардан иборат?\nАлександр Барковский (АБ): Аввало таълим-тарбия масаласи. Бу масалада, яъни билим олишнинг бу элат вакиллари учун имконсизлиги ва қисман нозарурлиги борасида ҳар икки томоннинг ўзаро норасмий келишуви борга ўхшайди. Бир тарафдан, патриархал анъаналар ўта кучли бўлган лўлилар жамоасида барча қудрат ушбу жамоа бошлиғи қўлида жамланган, ўзига хос якка ҳукмдор бўлган бу оқсоқол, ёшларнинг таълим олишидан кўра асрлар давомида ўзгармай келаётган қатъий анъаналарни маъқул билади. Ўз навбатида, лўлиларнинг ўзлари билим олишни исташмас экан, уларнинг ўқишларига шароит яратиш ва муайян касбларга йўналтириш бефойда, деган қараш жамиятда шаклланган. Аммо лўлилар орасида сўров ўтказсангиз, уларнинг кўплари ўз қисматларини ўзгартиришни исташларига гувоҳ бўласиз. Ёши катталар ҳам ўз фарзандлари тузукроқ касб-ҳунар эгаллаб, яхшироқ ҳаёт кечиришларини исташади, бунинг бирдан-бир йўли эса сифатли таълим олиш эканини улар яхши англашади.\nФН: Юқорида айтганингиз ҳолат лўлиларнинг фарзандлари таълим олишлари учун жиддий тўсиқлар мавжудлигини ҳам англатадими, бу тўсиқларни яна нималарда кўрасиз?\nAБ: Лўлилар жамоасидаги энг катта муаммолардан бири – болалик бахтидан мосуво бўлган болалардир. Лўли оилаларида туғиш кўрсаткичи жуда юқори, аммо фарзандларнинг ярми, балки ундан ҳам ортиғи, гўдаклигидаёқ нобуд бўлади. Чунки ҳали суяги қотмаган чақалоқ болани кўтариб, оналари жазирама ёзу изғирин қишда ҳам, шаҳарма-шаҳар садақа тиланиб кезиб юришади. Сут билан кирган – жон билан чиқади деганларидек, лўли болаларининг бу дунёда илк бор кўриб кўникканлари ҳам тиланчилик, хору зорлик ҳамда уй ва кўчадаги зўравонликдан иборат.\nСурхондарё вилоятидаги лўлилар мактабида таҳсил олаётган ўқувчи бола. Сураткаш (с): Александр Барковский. Сурат муаллиф ижозати билан фойдаланилмоқда.\nФН: Лўлилар жамоаси ичида аёлларнинг мавқе-ўрни қандай?\nAБ: Уларнинг мавқеи билан эркакларники ўртасида осмон билан ерча фарқ бор. Аёлларнинг бир дунё мажбуриятлари олдида ҳуқуқлари мутлақо билинмайди. Истаса-истамаса, лўли хотинлар этак-этак бола туғишга мажбур, фақат шу йўл билангина озми-кўп ҳурматга сазовор бўла олишади. Лўлилар жамоасида аёлга бериладиган биринчи савол ҳам унинг фарзандлари миқдорига доир. Жуда истаганлари турмушга чиқмасдан аввал таълим олишга улгурса-улгурди, бўлмаса, аксарият учун бу ушалмаган орзу бўлиб қолаверади. Бундан ташқари, қизларни 14-15 ёшлигидаёқ – жуда эрта турмушга узатиб юбориш одатий ҳолатдир.\nЎзбекистон пойтахти Тошкент яқинидаги кўчма манзилгоҳда истиқомат қилаётган лўли отахон ва онахон. Сураткаш (с): Александр Барковский. Сурат муаллиф ижозати билан фойдаланилмоқда.\nФН: Лўлилар ҳаётида диннинг тутган ўрни ҳақида нима дея оласиз?\nAБ: Лўлилар ўзларини сунний мусулмон деб билишади, бошқалар қатори намоз ўқишади, барча исломий байрамларни нишонлашади, дин талабларига амал қилишади. Тожиклар сингари ўзбеклар ҳам лўлиларнинг мажусий ўтмиши ва кундалик турмушида ҳамон сақланиб қолган каста-табақа тизими, оташпарастлик унсурлари туфайли уларни чин мусулмон тарзида қабул қилишмайди. Лўлиларнинг исломий тушунчалари бутпарастлик кечмиши қолдиқлари билан омухталашиб кетган диний қарашлар йиғиндисидан иборат, дейиш мумкин.\nТошкентдаги рус-православ қабристонида Пасха куни нишонлаётган лўлилар оиласи. Сураткаш (с): Александр Барковский. Сурат муаллиф ижозати билан фойдаланилмоқда.\nФН: Лўлилар жамоаси тўқнаш келаётган ижтимоий муаммоларга ҳукумат қай даражада эътибор қаратади?\nAБ: Лўлиларнинг ижтимоий жиҳатдан ҳимоя қилинмаганлиги сабабларидан бири уларнинг турмуш тарзи ва муаммолари ҳақида жамиятда айтарли маълумот йўқлигидир. Улар қаерда, қандай шароитда яшайди ва нуфуси қанча – буларни ҳеч ким билмайди. Шундай экан, ҳукумат лўлилар жамоаси борасида қандай сиёсат юргизмасин, бунинг ҳеч бир самараси бўлмайди. Конституцион ҳуқуқларини таъминлаш учун имкон қадар шаффофлик ва кўпроқ ахборотлар лозим, ўз навбатида, уларнинг ўзларида ҳам муайян ҳуқуқий билимлар бўлиши талаб этилади.


Қутуриш | Прививки.уз - Олдини олиш. Ҳимоя қилиш. Эмлаш.\nҚутуриш ҳақида асосий тушунчалар\nҚутуриш асаб тизимини зарарловчи ўткир вирусли касаллик бўлиб, ҳайвонлар ва одамлар касалланади.\nДунё бўйича бир йилда тахминан 60 000га яқин қутуриш касаллигидан вафот этади.\nКасаллик касал ҳайвон тишлаганда ёки сулаклаганда юқади, 99 фоиз ҳолатларда касал ҳайвон – ит ёки мушук.\nҚутуриш касаллиги билан касалланган ҳайвон тишлаганда ўз вақтида тиббий ёрдам бу антирабик вакцина ва иммуноглобулин билан эмлашдир.\nҚутуриш касаллигига қарши эмлаш ҳақида тез-тез учрайдиган саволлар\nВрач-рабиолог одатда ҳайвонлардан жабрланганларни қабул қилиб\nБолалрни ҳайвон тишлаганда\nҚутуришга қарши профилактик эмлаш учун қандай қарши кўрсатмалар бор?\nҚутуришга қарши даволаш-профилактик эмлашга қарши кўрсатмалар йўқ\nТишлаган ҳайвонни эслаб қолишга ҳаракат қилиш керак\nҚутуришга қарши эмланган одам (унинг қони ёки бошқа биологик ажралмалари ) бошқалар учун юқумлими?\nҚутуришга қарши вакцина инактивланган (ўлдирилган),\nҚутуришга қарши вакцинанинг самарадорлиги фақат йўриқномада кўрсатилган муддатларда қўлланилган ҳолларда ўрганилган\nҲар қандай вакциналар қўлланилганда маҳаллий ёки умумий ноъжўя таъсирлари пайдо бўлиш эҳтимоли мавжуд\nТиббий ёрдамдан ёки эмлашдан бош тортиш – сизнинг ҳуқуқингиз\nЭмлаш ҳайвонлар билан мулоқотда бўлгандан кейин\nҚутуриш қандай юқади?\nҚутуриш вируси ҳайвонларда ва одамда махсус энцефалит (бош мия яллиғланиши) келтириб чиқаради. Одамга вирус касал ҳайвон тишлаганда сўлаги орқали юқади. Кейин, нерв йўллари орқали тарқалиб, вирус сўлак безиларига ва бош мия нерв тўқималарига етиб боради ҳамда уларни зарарлаб ўлимга олиб келувчи оғир асоратларни келтириб чиқаради.\nКасалликни ривожланиш хавфи.\nҚутурган ҳайвон тишлашининг оқибатлари жароҳатнинг оғирлиги, тишланиш жойи ва сони, жароҳатга тушган вирус тури ва ўз вақтида профилактик чора – тадбирларни ўтказиш каби бир неча оммилларга боғлиқ. қутурган ҳайвон бошдан тишлаганда ўртача касалланиш эҳтимоли 55 фоиз қўллардан тишлаганда 22 фоиз оёқлардан тишлаганда 12 фоиз ва танадан тишлаганда касалланиш эҳтимоли 9 фоизни ташкил этади.\nКасалликнинг белгилари ва кечиши.\nКасаллик юқанидан кейин илк белгилари пайдо бўлгунича 1-3 ой ўтади. Касалликнинг биринчи ўзига хос хусусияти тишланган жойда оғриқ пайдо бўлиши мумкин. Вирус мушак тўқимасида кўпайиб, периферик нервга тушади, периферик нерв тизимида тарқалади ва орқа миягача тушади, у ердан бош миягача етиб боради. Бош мияга етиб бориб вирус тез кўпаяди ва нерв тизими орқали тарқалади. Қутуришнинг белигилари қуйидагилар: гидрофабия (сувдан қурқиш), аэрофабия (хонада оз бўлсада ҳаво тўлқинланишидан қўрқиш), дисфагия (ютинишни бузилиши), кўнгил айнаш ва қайд қилиш. Кескин ҳаракат қилади, кейинчали кома ва ўлимга олиб келувчи фалажлик юзага келади, одатда юрак ёки ўпка етишмовчилигидан вафот этади.\nБиринчи ёрдам чоралари:\nжароҳатни яхшилаб қайта ишлаш (обработка);\nимкон қадар тезроқ антирабик вакцина билан эмлаш ва агар кўрсатилган бўлса;\nҲайвон билан мулоқатдан кейин зудлик билан жароҳатга ва унинг атрофига антирабик иммуноглобулин юбориш.\nБеморни азобини енгиллаштирувчи даво – муолажалари қўлланилади.\nҚутуришда ўлим кўрсаткичи.\nКасал ҳайвон билан мулоқатдан кейин биринчи тиббий ёрдам чоралари 100 фоиз ўтказилиши, қутуриш касаллиги ҳолатини келиб чиқишни олдини олади. Касаллик бошлангандан кейин интенсив терапия ўтказилмаси бемор 7-10 кунда вафот этади.\nОдамни қутуришга қарши эмлаш.\nҚутришга қарши эмлаш – бу инсон учун нажоддир. Фақат эмлаш вирусдан ҳимоя қилиб, жабирланувчини ҳаётини сақлаб қолиш мумкин. Ноъжўя таъсирлари бўлишига қарамасдан, жинси ва ёшидан қатъий назар касал ҳайвон жароҳатлаган ҳар бир одам эмлаш олиши шарт.\nқутурган ҳайвонлар тишлаганда, тирнаганда ёки терисига ва шиллиқ қаватларига сўлак текканда;\nқутурган ҳайвон сўлаги теккан предмит биллан тери бутунлиги бузилса;\nқутурган ҳайвон кийим устидан тишлаган бўлсада, лекин тери бутунлиги бузилган бўлса;\nагар жароҳат етказган ҳайвон 5-7 кундан кейин ўлиб қолган ҳолларда;\nёввойи ҳайвонлар тишлаганда;\nкасби юзасида ёввойи ёки касал ҳайвонлар билан мулоқатда бўладиган касб эгалари: ўрмончилар, ветеринарлар, овчилар ва бошқа қутуришга қарши эмлашга эътибор қаратиш лозим.\nҚутуриш касаллигига эмлаш ўтказилмайдиган ҳолатлар:\nтишланиш қалин кийим устидан бўлиб, тери бутунлиги бузилмаган бўлса;\nҳужум қилган ҳайвон тишлагандан кейин 10 кун ўтиб, соғлом қолган бўлса;\nагар ҳайвон қутуришга қарши эмланган бўлса.\nТишланишдан жабрланганда қилинадиган ҳаракатлар.\nАгар одам касал ҳайвондан жароҳатланса, биринчи нима қилиш керак – тинчланишга ҳаракат қилиш ва зудлик билан тиббиёт муассасига етиб бориш.\nКасал ҳайвон ҳужум қилганга шошилинч ёрдам кўрсатиш:\nТишланиш содир бўлгач, жароҳатни хўжалик совуни ишлатган ҳолда илиқ сув билан ювиш. Совун таркибидаги ишқор, қутуриш вирусини ўлдириб, жароҳатга тушишини олдини олади. Худди шу совунли эритмада ҳайвон сўлагини ва бошқа кирларни тозалаб ювиш.\nЖароҳатланган тери қопламасини антисептик билан қайта ишлаш. Бунинг учун йод, кўк дори ва марганцовка эритмаси самаралидир.\nЖароҳатга антибактериал малҳам суриш.\nЯхшилаб қайта ишлангандан кейин, стерил дока билан боғлаб қўйилади.\nКасал ҳайвоннинг сўлаги қон томирлари орқали тез тарқалади ва бош миягача етиб боради. Шунинг учун, шифокорга боришни кечиктирмаслик керак, ҳар бир дақиқа ҳаётга тенг бўлиши мумкин.\nҲайвонларда қутуриш белгилари.\nҲужум қилган ҳайвон қутуриш билан касалланганлиги ёки касалланмаганлигини билиш жуда муҳим? Буни аниқлаш учун сиз ҳайвонларда қутуриш касаллигининг баъзи белгиларини билишингиз керак:\nҳайвон табиий равишда тинчланмайди ёки аксинча тажавузкор белгиларни кўрсатади;\nҳайвон қоранғу жойга кириб олади;\nкўп сўлак оқиши кузатилади, тили осилиб қолади;\nҳайвон еб бўлмайдиган нарсаларни ғажийди ва бутунлай сув ичмайди;\nагар ит қутурган бўлса у ҳурмайди, увуллайди ёки ғингшийди.\nИнсон организмини қутуриш касаллигидан ҳимоя қиладиган икки турдаги вакциналар бор – нерв тўқималари асосидаги вакциналар ва ҳужайра културалари асосидаги вакциналар. ЖССТ нерв тўқималари асосидаги вакцинани имкон қадар тезроқ самарали ва хавфсиз бўлган ҳужайра културалари асосидаги вакциналарга алмаштиришни тавсия қилади. Сўнгги йилларда ҳужайра културалари асосидаги вакциналар ишлаб чиқилди. Булар вакрейбиз, КОКАБ ва бошқа вакциналардир.


«Мен уйда бўлишим зарур...»\n19:57 / 18.03.2016\nМирзамурод Мирзаев Бухоро вилоятининг ажойиб ва мафтункор Ромитон шаҳрида туғилган. Узоқ орзу-умидлар билан кутилган кичкинтой юрак хасталиги билан туғилди. Шифокорлар унда аниқланган юрак қоринчалари ўртасидаги парда нуқсонини вақти келиб олиб ташлайдилар, деган умид оилада сўнмас эди. Лекин Мирзамурод ўн бир ёшга тулганида юрак пардалари ўртасидаги ғайритабиий тешик катталашиб, 11 см га етди. Бу юрак пардалари орасидаги тешикнинг экстремал ҳажми эди ва шу сабабдан шифокорлар зудлик билан операция қилишни талаб қилишди.\nТақдир тақозоси билан оила Новосибирск шаҳрига бориб қолди. У ердаги шифокорлар ҳам операция қилишни таклиф этдилар, лекин Мирзамуроднинг онаси Қундузнинг айтишича, ҳеч қандай кафолат берилмади.\nЮрак қоринчалари ўртасидаги парда нуқсонини тузатиш операцияси - энг кўп ўтказиладиган, шу сабабдан энг яхши ўрганилган жарроҳлик услубларидан ҳисобланади. Лекин бола юрак хасталигидан ҳолсизланган бўлса, вазнида камомад аниқланса, парда нуқсони катта бўлса, очиқ юракда, сунъий қон айлантириш ускунасига болани улаб, операция қилиш, албатта, хавфли ҳол. Ота-она таваккалга ишонмадилар ва ватанига қайтдилар. Озгина вақт ўтгач, Мирзамуроднинг отаси тирикчилик ишлари билан кетди ва шундан бери ундан ҳеч бир хабар йўқ.\nВақт оқиб кетаверди, шу билан бирга, юрак операция қилиш учун мутлақо яроқсиз бўлиб қолиши хавфи ҳам ошиб бораверди. Бу хасталикнинг шундай бир ёмон хусусияти бор - бир нуқтага келиб, юрак жарроҳлик учун яроқсиз бўлиб қолади. Лекин турмуш ўртоғисиз қолган Қундуз учун яна бир тўсиқ пайдо бўлди - очиқ юракда операция қилиш учун зарур бўлган махсус қимматбаҳо оксигенатор ускунасига пул етишмасди.\nТўғри, Ўзбекистонда болаларни даволаш бепул, лекин, афсуски, ҳамма муҳтожларга ҳам оксигенаторлар етишмайди...\nМирзамурод туғилиб-ўсган Ромитонда Хўжа Азизоннинг мақбараси бор - афсоналарга кўра, у зот буткул бечора бўлиб қолган инсонларга ҳам шифо келтирган. «Мен мўъжизага ишондим ва у рўёбга чиқди - оддий, лекин меҳрибон инсонлар ҳаракати билан», - дейди Мирзамуроднинг онаси.\nОперацияга зарур бўлган оксигенаторлар «Сочная долина» савдо белгиси 2015 йилнинг ноябрида ўтказган «Ҳаётларни бирга қутқарайлик!» акцияси давомида тўпланган маблағлар ҳисобидан харид қилинди. Ноябрь ойи мобайнида ҳар бир сотилган шарбат қутисидан тушган пулнинг бир қисми оғир хасталикка чалинган болаларни операция қилиш учун жамланди. Акция 15 нафар боланинг операциясига етарли пул маблағи тўплади.\nЖамланган маблағ Тошкент педиатрия институтининг шифохонаси ҳисоб рақамига ўтказилди ва шу ерда операциялар ўтказилди. Оксигенаторлар ва бошқа зарур бўлган дори-дармон ҳамда ашёларни излаб топиш, харид қилиш ва расмийлаштириш билан боғлиқ ташвишларни институт бошқаруви ўз зиммасига олди. Ўз беморларини туғилган кунидан ёки ташҳис қўйилганидан бери таниган шифокорлар уларнинг оилавий аҳволлари, ота-оналарининг имкониятларини ҳам яхши биладилар. Шу сабабдан шифокорларнинг ўзлари кам таъминланган оилаларда истиқомат қилувчи ва операцияга ўта муҳтож 15 нафар болакайни тавсия этишди.\nМирзамурод операция хонасига мардларча кирганини, шифокорларнинг барча кўрсатмаларини бажарганлиги, шифокор илтимосига кўра завқ билан ўнгача санаб бошлаб, бешга ҳам етмай ухлаб қолганини сўзлаб берди.\n«Биласизми, мен уйга кетишим керак, боғимизда ўрик, шафтоли, узум бор. Еттита қўйим ҳам мени кутиб қолди. Сиз хафа бўлмангку, лекин кетишим керак – мен уйда бўлишим зарур...», дейди Мирзамурод, хайрлашув чоғида. Болалар кардиожарроҳлик маркази шифокорларининг айтишларича операция муваффақиятли ўтди ва бир-икки йилдан сўнг фақат кўкрагидаги чандиқ Мирзамуродга операция ўтказилганлигини эслатиб туради.\nБу ўн бешта «Юрак ҳикоялари»дан ўн биринчиси ва ҳали буларнинг давоми бор.